Itu video lama, dalang yang sebar mungkin bermotif politik – Fuziah

KUALA LUMPUR: “Saya maklum dan tak terkejut kerana saya percaya ada dalang di sebaliknya (isu video tular) yang mungkin bermotifkan politik.”

Demikian reaksi Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh ketika diminta mengulas mengenai video tular beliau di laman sosial sejak semalam.

Fuziah berkata, video tular itu sebenarnya adalah rakaman video lama yang ditularkan kembali pihak tertentu.

Menerusi rakaman video tular itu, kelihatan Fuziah melakukan tinjauan di sebuah pasar raya bagi memantau harga barang keperluan asas di pasaran dan membeli beberapa barangan untuk membuat penilaian kos.

Antara barangan dibeli ialah minyak masak, beras, biskut, mi segera, sardin dalam tin, tepung gandum, serbuk minuman, bawang dan kentang dengan nilai perbelanjaan sebanyak RM136.30.

Fuziah kelihatan berpuas hati kerana dapat membeli beberapa barangan keperluan itu pada harga di bawah RM200.

“Siapa kata RM200 tak boleh, tak cukup, kena RM500? Jangan cakap perkara tak benar. Saya sendiri tengok dan saya sendiri nilai,” kata Fuziah dalam video berkenaan.

Kenyataan Fuziah dalam video itu bagaimanapun mengundang reaksi kurang senang dalam kalangan segelintir netizen yang meninggalkan komen berbaur sindiran.

Menjelaskan perkara sebenar, Fuziah berkata, apa yang tular itu adalah rakaman video ketika beliau berkunjung ke sebuah pasar raya di Langkawi, Kedah pada awal Julai lalu.

“Sebenarnya ia video lama. Ketika itu ada isu yang (yang mengatakan perbelanjaan) RM200 (untuk barangan keperluan asas) tak dapat apa-apa. Jadi pada waktu itu, saya buat tinjauan di sebuah pasar raya dan beli sendiri barangan di situ.

“Harganya lebih sedikit berbanding tempat lain yang menjual barangan Jualan Rahmah, namun masih cukup dan boleh penuh bakul dengan wang di bawah RM200. Kenyataan saya dalam video bagaimanapun merujuk kepada situasi ketika itu,” katanya.

Fuziah berharap, penjelasannya ini dapat memperbetulkan pemahaman segelintir netizen yang mungkin keliru dengan mesej cuba disampaikannya.

“Diharap yang silap faham boleh diperbetulkan, tapi yang ada agenda tersendiri (menyebarkan rakaman video itu) berhati-hatilah,” katanya. – Harian Metro

Author

Media Variasi

View all posts

View all posts


97.71 peratus pekerja p-hailing adalah belia – DOSM

KUALA LUMPUR: Kajian Jabatan Perangkaan Malaysia (DOSM), melibatkan 6,657 pekerja p-hailing mendapati, 97.71 peratus daripada mereka adalah belia yang berumur 15 hingga 30 tahun, manakala 2.29 peratus lagi terdiri daripada warga emas berusia 60 tahun ke atas.

Dalam kenyataan hari ini, DOSM memaklumkan kajian yang dijalankan dari 1 Mac hingga 31 Disember 2022 mendapati, kebanyakan pekerja p-hailing mempunyai tahap pendidikan Sijil Pelajaran Malaysia (SPM) / Sijil Pelajaran Malaysia Vokasional (SPMV) atau setaraf (39.54 peratus), kelulusan Diploma dan setaraf (23.24 peratus) dan Ijazah Sarjana Muda (11.79 peratus).

“Dapatan juga menunjukkan 0.21 peratus pekerja p-hailing adalah kelompok yang tidak bersekolah dan 0.99 peratus tidak mempunyai sebarang kelayakan akademik,” menurut kenyataan itu.

Menurutnya, 73.98 peratus pekerja p-hailing menjadikan pekerjaan itu sebagai sumber pendapatan utama, manakala 70.35 peratus menjadikannya sebagai pekerjaan utama, selain 29.65 peratus tidak menjadikan p-hailing sebagai pekerjaan utama mereka.

Mengenai perlindungan sosial pula, kajian itu mendapati 72.25 peratus responden mencarum dengan Pertubuhan Keselamatan Sosial (Perkeso), dan hanya 22.05 peratus yang mencarum dengan Kumpulan Wang Simpanan Pekerja (KWSP).

DOSM memaklumkan terdapat peningkatan pendapatan pekerja p-hailing selepas menyertai aktiviti penghantaran makanan dan barangan, dengan pendapatan tertinggi yang diperoleh antara RM1,501 hingga RM2,499 (26.78 peratus), diikuti RM1,500 dan ke bawah (23.39 peratus) serta RM2,500 hingga RM3,170 (11.67 peratus).

“Terdapat 36.61 peratus pekerja p-hailing mempunyai simpanan mahu pun pelaburan sendiri manakala 63.39 peratus tidak mempunyai apa-apa simpanan.

“Dari segi pemilikan polisi insuran didapati 45.07 peratus pekerja p-hailing mempunyai polisi insurans sendiri manakala 54.93 peratus adalah sebaliknya,” menurut kenyataan itu.

Menurut DOSM, waktu bekerja pekerja p-hailing dalam seminggu menunjukkan tiga kategori tertinggi ialah yang bekerja antara tempoh 49 jam hingga 84 jam (30.79 peratus), 30 jam hingga 48 jam (25.84 peratus) dan kurang daripada 30 jam (25.42 peratus).

Kajian itu mendapati, lima sebab utama pekerja p-hailing menyertai bidang perkhidmatan itu adalah untuk menampung perbelanjaan harian, membantu keluarga, mempunyai masa bekerja fleksibel, membuat simpanan dan tidak terikat dengan peraturan atau kontrak pekerjaan.

DOSM berkata, terdapat lima tumpuan strategik yang meliputi 19 inisiatif dan 19 pelan tindakan yang dicadangkan hasil kajian itu, antaranya memastikan kebajikan pekerja p-hailing dilindungi di bawah perundangan perburuhan atau yang setara serta menyediakan saluran aduan dan komunikasi sesuai bagi menyelesaikan pertikaian antara syarikat penyedia perkhidmatan dan pekerja.  – BERNAMA


‘Azlee cari kau dik!’ – Budak tunjuk ‘skill’ tebar roti canai terbang bikin netizen terimbau babak filem Senario

CYBERJAYA: Gelagat seorang kanak-kanak lelaki menebar roti canai terbang di sebuah gerai menarik perhatian warga net.

Menerusi perkongsian di TikTok @ninakariena, difahamkan kanak-kanak itu berusia lapan tahun dan amat minat menebar roti canai terbang.

Meninjau di ruangan komen, rata-rata netizen teruja melihat telatah kanak-kanak itu.

Malah, ada juga yang seloroh menyatakan kanak-kanak ini berbakat dan pastinya akan dicari oleh ahli kumpulan Senario iaitu Azlee dan Mazlan seperti dalam babak filem Lagi-Lagi Senario.

“Habis la Abg Lan pet pet cari lepas ni,” ungkap seorang netizen.

“Azlee cari kau dik,” kata warga net.

“Habis lah Wahid senario tgk ni kalah dgn roti canai terbang kan,” seloroh seorang lagi netizen.

Dalam pada itu, ada juga yang memberikan kata-kata positif serta galakan kepada kanak-kanak tersebut.

“Bagus dia ni..tak ikut main telefon..selalu tengok umur sedang2 ni sibuk dengan telefon..syabas anak muda,” tulis seorang pengguna TikTok.

“Mak cik ini sudah bertahun-tahun ikut ayah tebar roti canai, tapi tak pandai-pandai. Adik ni kecil lagi sudah pandai,” kata seorang lagi warga net.

“Hebat dik, nanti buatkan abang roti canai terbang dua ya,” kata seorang lagi warga net.

Author

Diyana Rahip

View all posts

View all posts


PBM Pahang umum bubar jawatankuasa negeri, hilang kepercayaan kepada presiden

KUANTAN: Parti Bangsa Malaysia (PBM) Pahang mengumumkan pembubaran jawatankuasa negeri dan lapan bahagian yang berdaftar dengan Jabatan Pendaftaran Pertubuhan.

Ketua Penerangan PBM Pahang, Mohd Faizal Helmi memaklumkan Bernama bahawa keputusan itu dibuat selepas dipersetujui sebulat suara dalam mesyuarat khas Majlis Pimpinan parti yang berlangsung hari ini.

“Pembubaran itu dibuat berikutan rasa kecewa dan hilang kepercayaan kepada Presiden PBM, (Datuk Larry Sng Wei Shien) yang memungkiri janji memberi laluan kepada pengasas PBM, Datuk Zuraida Kamaruddin untuk memimpin parti,” katanya.

Lapan bahagian yang dibubarkan ialah Raub, Indera Mahkota, Kuantan, Paya Besar, Temerloh, Bentong, Bera dan Rompin.

Mohd Faizal berkata, pembubaran itu telah dimaklumkan dalam surat PBM Pahang yang ditandatangani oleh Naib Pengerusi, Dasimah Zainudin kepada Setiausaha Agung parti.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Gabungan dengan DAP punca UMNO kalah besar PRN’ – Shahidan

SHAH ALAM: Kekalahan besar UMNO pada Pilihan Raya Negeri (PRN) kali ini kerana parti itu memutuskan untuk bergabung bersama DAP, kata Datuk Seri Shahidan Kassim.

Ahli Parlimen Arau itu menyifatkan bahawa, kerjasama dengan parti komponen Pakatan Harapan (PH) terbabit sebagai satu kesilapan besar, sekali gus menyebabkan sokongan terhadap UMNO ditolak oleh kaum Melayu.

Namun, beliau tidak meletakkan kesalahan itu di atas bahu ahli UMNO semata-mata, sebaliknya ia adalah tanggungjawab Presidennya, Datuk Seri Dr Ahmad Zahid Hamidi.

“Ada yang kata saya sebagai pengkhianat (terhadap UMNO), sebaliknya Presiden UMNO yang khianat kepada orang UMNO dan penyokong DAP.

“Beliau kena ingat kenyataan yang beliau keluarkan itu baru sangat iaitu No Anwar No DAP. Tapi tiba-tiba bersatu,” katanya merujuk kepada gabungan kerajaan PH dan Barisan Nasional (BN).

Shahidan ditemui selepas sidang media Perikatan Nasional (PN) berhubung keputusan PRN di enam negeri di Hotel Concorde, di sini pada Sabtu.

Pada PRN kali ini, UMNO mewakili BN hanya memenangi 19 kerusi daripada 108 kerusi Dewan Undangan Negeri (DUN) yang dipertandingkan.

Mengulas lanjut, Shahidan berkata, Ahmad Zahid perlu bertanggungjawab dengan meletakkan jawatan sebagai Presiden UMNO.

Beliau berkata, ini penting untuk memberi ruang kepada pemimpin lain menerajui parti tersebut, seterusnya melakukan gabungan bersama PN.

“Kalau UMNO nak pulih kena bersama PN, kalau tak, rakyat akan terus tolak.

“Kena ingat bahawa orang Melayu di negara ini (dikomposisi) dengan kadar 62 peratus dan campur Bumiputera Sabah dan Sarawak menjadikan jumlah 70 peratus. Jadi, kita jangan nafikan jumlah pendudukan majoriti di negara ini,” katanya.

Author

Fazleen Safina Abd Jamil

View all posts

View all posts


Peneroka Felda Perasu masih bayar hutang RM200-RM300

GUA MUSANG: Lebih 200 peneroka di Felda Perasu di sini mendakwa mereka masih membuat pembayaran hutang antara RM200 sehingga RM300 setiap bulan meskipun dilaporkan hutang Felda berjumlah RM8.3 bilion sudah dilupuskan sejak dua tahun lalu.

Beberapa peneroka turut mendakwa, mereka tidak pernah menerima sebarang penyata hutang sejak mendiami rancangan tanah itu lebih 35 tahun lalu, lapor Kosmo! Online.

Seorang peneroka, Mohamad Zin Hassan, 73, berkata, kebanyakan peneroka di kawasan itu ketika ini bingung dan tidak faham tentang status hutang mereka.

Katanya, sebagai peneroka, mereka tidak mahu selama-lamanya dibelenggu dengan beban hutang.

“Saya sendiri tidak pernah menerima penyata hutang yang mengandungi berapa baki hutang atau berapa jumlah yang telah dipotong.

“Kalau boleh, hantar penyata kepada setiap rancangan masing-masing dan edar kepada peneroka. Apabila edar kepada peneroka, kami akan faham hutang telah dipotong atau tidak,” katanya.

Mohamad Zin berkata, matlamat pihak peneroka kini adalah ingin mengetahui tentang jumlah hutang mereka.

“Saya hairan juga kenapa susah sangat untuk keluarkan penyata hutang Felda ni. Sedangkan jabatan lain ada audit setiap tahun.

“Felda sudah tentu mempunyai pengurusan syarikat yang terbaik, kami (peneroka) harapkan ada dokumen hitam putih untuk urusan hutang ini,” katanya.

Seorang lagi peneroka generasi pertama, Ibrahim Nor, 75, berkata, dia juga keliru dengan kedudukan hutangnya.

Katanya, dia sedih kerana pada usia lanjut masih lagi dibebani dengan jumlah hutang yang banyak dan berharap pihak Felda dapat mengemukakan penyata hutang mereka.

“Sampai ke tua saya dibelenggu dengan masalah hutang. Jika betul hutang sudah dihapuskan, kami bersyukur,” jelasnya.

Sebelum ini, Pengerusi Felda, Datuk Seri Ahmad Shabery Cheek mendakwa bahawa bekas Perdana Menteri, Tan Sri Muhyiddin Yassin tidak melaksanakan janji untuk melupuskan hutang peneroka seperti yang diumumnya pada 2021.

Muhyiddin yang juga Ahli Parlimen Pagoh kesal dengan dakwaan itu menegaskan, pelupusan hutang sudah dilaksanakan ketika beliau masih menjawat jawatan Perdana Menteri dan disahkan oleh Menteri di Jabatan Perdana Menteri di Parlimen pada 2021.

Selepas itu, Perdana Menteri, Datuk Seri Anwar Ibrahim yang juga Menteri Kewangan menyangkal dakwaan Muhyiddin itu, dengan menyifatkan beliau baru sahaja menandatangani kelulusan pelupusan hutang Felda pada akhir bulan lalu.

Author

Media Variasi

View all posts

View all posts


Gavi cipta rekod penjaring termuda di Piala Dunia, atasi Pele

PEMAIN tengah berbakat Sepanyol, Gavi memecahkan rekod selaku penjaring termuda dalam kejohanan Piala Dunia yang dipegang oleh legenda, Pele sejak tahun 1958 selepas menjaringkan gol untuk Sepanyol ketika menewaskan Costa Rica 7-0 dalam perlawanan awal pagi tadi.

Pemain Barcelona itu mencipta rekod tersebut melalui jaringan gol pada minit ke-74 selepas dimasukkan sebagai pemain gantian.

Gavi juga mencatatkan rekod pemain temuda dalam pasukan Sepanyol di peringkat kejohanan antarabangsa utama pada usia 18 tahun, 110 hari.

Untuk rekod, Pele yang berusia 17 tahun, 249 hari menjaringkan gol dalam kemenangan Brazil pada final Piala Dunia 1958 ke atas Sweden.

Author

Mohamad Fitri Hazim Hazam

View all posts

View all posts


Si penuduh tohmahan kini telan ludah sendiri – Nik Abduh

KUALA LUMPUR: Mungkin sudah jelak, muak dengan pelbagai tohmahan terhadap Timbalan Perdana Menteri, Datuk Seri Dr Ahmad Zahid Hamidi, anak bekas Mursyidul Am PAS, Allahyarham Datuk Nik Abdul Aziz Nik Mat, Nik Mohamad Abduh tampil menulis di laman Facebooknya.

Beliau berpendapat mengkritik kerajaan secara lembut atau keras, kedua-duanya adalah dibenarkan oleh syarak dalam ruang dan sempadannya selagi mana ia mengikut fakta dan akhlak.

“Namun, tohmahan, tuduhan, persepsi dan gelaran buruk yang direka-reka ke atas lawan, walaupun mudah membuahkan sokongan, undi, bahkan kemenangan.

“Hakikatnya ia petunjuk awal daripada Allah bahawa si penuduh itulah yang nantinya akan menelan ludahnya sendiri.

“Siapa menggali lubang, dia sendiri akan jatuh di lubang itu.

“Kita sering menyaksikannya dalam politik negara kita sedari dulu hingga kini. Ia tanda tidak sihat. Parti mana yang berjaya menjauhinya, ia akan lebih kekal dan berjaya.

“Kewajiban umat adalah bersatu menjaga keharmonian negara.

“Tiada erti keharmonian jika agama Islam tidak dijaga dan dipertahankan. Ia retak menanti belah,” tulisnya semalam.

Pelbagai reaksi diberi netizen dan ada yang berpendapat Perikatan Nasional (PN) dilihat berlebih-lebihan menyerang peribadi Presiden UMNO walaupun pertuduhannya ke atasnya tidak melibatkan wang perbendaharaan negara.

“Ia melibatkan dana Yayasan Akal Budi iaitu duit beliau, keluarganya dan para pendana politiknya. Digunakan untuk membiayai ratusan sekolah tahfiz, pembinaan masjid dan kebajikan.

“Namun, lebih mengejutkan tuduhan dan gelaran yg diberikan kepadanya daripada golongan bertaraf tok guru dan Pak Syeikh. Sama naik bermain politik menghalalkan cara, tidak tunjuk teladan baik kepada anak-anak, ” katanya.

Author

Tun Puteh Wanti

View all posts

View all posts


Lelaki dakwa SPRM tawar Wan Saiful RM10 juta, ditahan

PUTRAJAYA: Seorang lelaki yang yang membuat dakwaan Suruhanjaya Pencegahan Rasuah Malaysia (SPRM) menawarkan RM10 juta kepada bekas Ketua Penerangan Bersatu, Datuk Wan Saiful Wan Jan, ditahan SPRM, semalam.

Ketua Pesuruhjaya SPRM, Azam Baki berkata, lelaki terbabit, Mohamad Shafiq Abdul Halim, ditahan mengikut Akta SPRM 2009 kerana mengganggu siasatan.

Menurutnya, individu itu ditahan selepas hadir ke ibu pejabat SPRM di sini, 3.30 petang semalam.

“Walaupun saya tahu dia telah membuat permohonan maaf dalam Facebooknya, namun demikian ini satu perkara yang saya tegaskan sekali lagi saya secara peribadi tidak ampunkan orang begini yang merosakkan reputasi SPRM dengan membuat tuduhan liar.

“Kalau hendak cakap secara jujurnya, mana hendak cari RM10 juta dan beri kepada Wan Saiful. Akibat daripada kenyataan itu dia telah menimbulkan satu spekulasi yang amat tidak baik kepada SPRM dan benda ini tidak boleh dipadamkan, ada yang masih percaya wujud perkara itu.

“Jadi minta maaf, itu saya rasa satu perkara yang sengaja dipermain-mainkan,” katanya pada sidang media, hari ini.

Tegasnya, SPRM menjalankan tugas secara profesional bergantung kepada aduan dan maklumat yang diterima tanpa menjadi alat untuk mana-mana parti politik.

“Kami bukan alat untuk mana-mana parti politik, kami menjalankan siasatan berdasarkan maklumat yang ada. Tiada siasatan terpilih atau pendakwaan terpilih dalam isu ini,” katanya.

Terdahulu, tular sebuah video di media sosial memaparkan seorang lelaki mendakwa RM10 juta ditawarkan SPRM supaya Wan Saiful, 48, menukar kenyataannya dengan mengatakan bahawa beliau menerima arahan daripada Presiden Bersatu, Tan Sri Muhyiddin Yassin untuk menerima wang rasuah.


UEL: United cemas hingga minit 93, gol McTominay jadi penyelamat

PASUKAN The Red Devils terpaksa berhempas-pulas untuk menewaskan pasukan Omonia dalam Juara Liga Europa 2022/2023 dalam perlawanan keempat di Stadium Old Trafford, awal pagi tadi.

United terpaksa menunggu pada masa kecederaan ketika perlawanan sudah hampir memasuki masa penamat di minit ke 93 hasil jaringan pemain gantian, Scott McTominay untuk memastikan tiga mata penuh menjadi milik pasukan kendalian Erik ten Hag.

McTominay, yang dibawa masuk ketika perlawanan berbaki kurang 10 minit, menyempurnakan hantaran seorang lagi pemain gantian, Jadon Sancho dengan merembat masuk gol kemenangan sekaligus melegakan ribuan penyokong United di Old Trafford.

United yang menguasai perlawanan dilihat gagal manfaat peluang yang terhidanh menerusi beberapa percubaan bahaya oleh penyerang mereka.

Pasukan pelawat amat liat untuk membenarkan gawang mereka ditembusi United hasil persembahan cemerlang penjaga gol mereka, Franchis Uzoho yang berjaya menyelamatkan serangan bertali arus United dengan mencipta 12 percubaan.

Bintang United, Cristiano Ronaldo gagal kembali ke prestasi terbaik dengan beraksi hambar dalam perlawanan meskipun baru meledak gol ke-700 dalam kerjayanya ketika menentang Everton hujung minggu lalu.

Kemenangan itu membawa United kekal di tangga kedua dalam saingan kumpulan E tiga mata di belakang pendahulu, Real Sociedad yang mencatatkan kemenangan 3-0 ke atas Sheriff Tiraspol.

Author

Mohamad Fitri Hazim Hazam

View all posts

View all posts


Institusi pendidikan MARA perlu kaji semula silibus – Ahmad Zahid

KUALA LUMPUR: Semua institusi pendidikan Majlis Amanah Rakyat (MARA) perlu mengkaji semula silibus pembelajarannya bagi memastikan ia selari dengan peredaran semasa.

Timbalan Perdana Menteri, Datuk Seri Dr Ahmad Zahid Hamidi berkata, beliau juga ingin melihat semua program pengajian dinilai dan ditambah baik bagi memastikan ia berada di landasan yang betul.

Beliau yang juga Menteri Kemajuan Desa dan Wilayah berkata, antara langkah yang boleh dilakukan termasuklah mengadakan kolaborasi bersama badan pentauliahan profesional serta syarikat-syarikat multinasional dalam dan luar negara.

“Kita percaya bahawa keupayaan untuk melakukan transformasi dan pembaharuan dalam sistem pendidikan, merupakan prasyarat utama kepada kejayaan kita memajukan negara dan pada masa sama membina peradaban negara bangsa.

“Justeru, saya memberi jaminan akan menyokong sepenuhnya segala bentuk penambahbaikan atau pun pembaharuan demi kelangsungan anak bangsa kita yang seterusnya akan memacu arus kemajuan negara kelak,” katanya.

Ahmad Zahid berkata demikian ketika merasmikan pembukaan sidang pertama Majlis Konvokesyen Perdana Institusi Pendidikan MARA 2023 di Pusat Dagangan Dunia (WTC) di sini hari ini.

Institusi pendidikan MARA terdiri daripada Kolej Kemahiran Tinggi Mara (KKTM), Kolej Profesional Mara (KPM), Mara-Japan Industrial Institute (MJII) dan Institut Kemahiran Mara (IKM).

Dalam pada itu Ahmad Zahid berkata, terdapat keperluan untuk MARA memperkasa program pembudayaan dan pembangunan usahawannya bagi mengubah landskap sosioekonomi serta pemikiran masyarakat di negara ini.

Beliau berkata, MARA perlu menjadi pemandu kepada ekosistem keusahawanan dan melipatgandakan usaha melahirkan usahawan dalam kalangan pelajar.

Katanya, tumpuan harus diberikan kepada usaha pembangunan usahawan, penciptaan peluang pekerjaan dan peluang perniagaan yang seterusnya akan mencipta kekayaan untuk rakyat dan negara.

“Daripada hanya bercita-cita menjadi pekerja, kita mahu masyarakat beralih kepada pencipta peluang pekerjaan pula,” katanya. – BERNAMA


PPZ-MAIWP lancar jihad pendidikan – kepentingan zakat

KUALA LUMPUR: Pusat Pungutan Zakat – Majlis Agama Islam Wilayah Persekutuan (PPZ-MAIWP) dengan kerjasama Kolej Vokasional ERT Setapak (KVERTS) hari ini melancarkan Jihad Pendidikan sebagai satu inisiatif untuk pelajar dan pendidik lebih memahami kepentingan menunaikan zakat.

Melalui kerjasama itu juga kedua-dua pihak bersetuju saling berhubung dan bekerjasama dalam membantu melengkapi keperluan para pelajar asnaf dan B40.

Timbalan Ketua Pegawai Eksekutif (Operasi) PPZ-MAIWP, Mohammed Hassan berkata, program itu diharap menjadi wadah dalam memupuk lebih ramai generasi celik dan cakna zakat selain menjadi manifestasi peranan PPZ-MAIWP sebagai penjamin kepada asnaf.

“Meskipun para pelajar belum layak mengeluarkan zakat, namun pengetahuan tentang zakat perlu ada…apabila telah meningkat dewasa dan bekerja nanti, mereka akan menunaikan tanggungjawab sebagai umat Islam untuk menunaikan zakat,” katanya ketika merasmikan program itu di KVERTS, di sini, hari ini.

Turut hadir, Timbalan Pengarah Kanan Kluster Pembangunan Kurikulum dan Program TVET, Zulkernai Fauzi dan Pengarah KVERTS, Faridah Akhma Zulkifli.

Pada majlis itu, PPZ-MAIWP juga menyalurkan sumbangan kepada 250 pelajar asnaf dan B40, surau sekolah serta kolej, keseluruhannya berjumlah RM60,000.

Selain itu, turut diadakan Zakat Day @ KVERTS sebagai usaha mendedahkan kepentingan zakat kepada pelajar dan pendidik KVERTS melalui pelbagai aktiviti seperti Taklimat Zakat, Borak Santai Pengurusan Stres serta reruai zakat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kerajaan Perpaduan komited jaga kebajikan veteran ATM

Timbalan Menteri Pertahanan, Adly Zahari berkata, antara inisitiaf kerajaan adalah usaha meningkatkan pendapatan veteran ATM melalui peluang kerjaya kedua dengan kerjasama beberapa agensi seperti Lembaga Tabung Angkatan Tentera (LTAT).

Beliau berkata, menerusi inisiatif itu, veteran ATM yang menamatkan perkhidmatan pada tahun ini akan dipadankan dengan peluang pekerjaan atau diberi latihan untuk meningkatkan kemahiran selain pelbagai geran padanan dan dana pembiayaan ditawarkan kepada usahawan veteran.

“Kita mengharapkan semua veteran yang masih belum berdaftar dengan Jabatan Hal Ehwal Veteran (JHEV), di mana terdapat lebih kurang 100,000, supaya mendaftar agar kita mempunyai data kerana kita boleh bertindak dengan baik sekiranya data itu diberikan. Kita boleh susun kerjayanya, susun isu yang melibatkan kebajikan dan kesihatan (veteran ATM),” katanya.

Beliau berkata demikian kepada pemberita selepas melawat veteran ATM Masrizal Ishak, 42, yang terlantar kerana menghidap penyakit Systemic Lupus Erythematosus (SLE) di kediamannya di Kampung Masjid Hujung, Hutan Kampung di sini hari ini.

Selain itu, Adly berkata, sebanyak 170 rumah disasarkan untuk dibaik pulih manakala 40 rumah disasarkan dibina baharu melalui Progam Inisiatif Perumahan Veteran ATM pada tahun ini.

“Kalau kita lihat dalam KPI (Petunjuk Prestasi Utama) 100 hari kita (Kementerian Pertahanan di bawah Kerajaan Perpaduan), memang kita sasarkan (kelulusan permohonan) pembaikan rumah (veteran) adalah sebanyak 100 permohonan diluluskan. (Tetapi) setakat Mac lepas, sebanyak 121 permohonan baik pulih (rumah) diluluskan iaitu melepasi sasaran 100 permohonan itu,” katanya.

Sementara itu, Adly berkata bilangan penerima Bantuan Sara Hidup (BSH) RM300 sebulan dipertingkatkan dari 9,000 kepada 15,000 veteran ATM pada tahun ini dengan melibatkan peruntukan kerajaan sebanyak RM54 juta. – BERNAMA


PM mahu karya besar ditelaah golongan muda

KUALA LUMPUR: Perdana Menteri, Datuk Seri Anwar Ibrahim mahu karya-karya besar termasuk oleh tokoh pemikir dunia ditelaah golongan muda masa kini.

Dalam hantaran menerusi Facebook beliau hari ini, Anwar berkata, tindakan itu bagi melawan kebebalan dan mencambah daya fikir yang kritis.

Beliau turut mengucapkan terima kasih kepada kartunis terkenal tanah air, Datuk Mohammad Nor Khalid atau lebih dikenali sebagai Lat yang menghasilkan karya memaparkan masyarakat berbilang bangsa membaca buku pelbagai tokoh di ruang pejabat ‘Anwar Ibrahim’.

“Terima kasih Datuk Lat. Belum terlambat untuk memupuk budaya membaca,” katanya.

Lukisan tanpa dialog itu yang turut dimuat naik dalam hantaran itu, memaparkan lima individu membaca buku tokoh pemikir besar dunia berkaitan Socrates, Confucius, Abu’l Fath Al Busti dan Lao-Tze. –  BERNAMA


Kerajaan akan kaji elaun guru KAFA kepada gaji tetap

PORT DICKSON: Kerajaan akan melakukan kajian dan pertimbangan berkenaan pemberian elaun kepada guru Kelas Agama dan Fardu Ain (KAFA) kepada bentuk gaji tetap dalam Belanjawan 2024 akan datang.

Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, ia antara perkara perlu diperhalusi bagi memastikan kebajikan guru-guru KAFA di negara ini terbela.

“Itu (elaun kepada gaji tetap) memang dalam pertimbangan cuma banyak perkara yang perlu dilihat termasuk daripada sudut kedudukan kewangan negara dan struktur sendiri.

“Kita mengambil kira pertimbangan asas adalah kita hendak pasukan guru KAFA kebajikannya terpelihara dan terlindung dan dijaga. Itu harapan kita kerana guru KAFA ini yang mendidik anak-anak dan kalau kita tidak jaga kebajikan mereka sukar untuk mereka nak mendidik anak-anak dengan gembira dan tenang,” katanya seperti dilapor Kosmo.

Beliau berkata demikian kepada pemberita selepas merasmikan Majlis Penutup Ihtifal Kelas Al-Quran dan Fardu Ain (KAFA) Peringkat Kebangsaan Kali Ke-8 Tahun 2023 di sini pada Ahad.

Seramai 672 orang menyertai enam acara yang dipertandingkan iaitu tilawah al-Quran, hafazan al-Quran, bercerita kisah al-Quran, khat, jawi dan nasyid.

Negeri Johor muncul johan keseluruhan dalam pertandingan yang berlangsung selama dua hari itu.

Dalam perkembangan lain, Mohd. Na’im berkata, kuasa dan tindakan berkaitan kejadian zikir menari yang didakwa berlaku di Makam Tok Kenali di Kelantan, adalah tertakluk di bawah bidang kuasa penuh jabatan agama Islam di peringkat negeri terbabit.

Beliau berkata, jabatan agama negeri akan menentukan daripads sudut hukum kepada isu terbabit.

“Saya berpandangan bahawa Mufti Kerajaan Negeri Kelantan (dalam konteks ini) merupakan pihak yang berautoriti untuk menentukan dari sudut hukum berkaitan amalan yang dilakukan di perkuburan tersebut itu,” katanya.

Jelasnya lagi, orang Islam sememangnya digalakkan menziarahi kubur dan perlu mengikut adab ketika menziarah kubur.

“Secara umum kita memang digalakkan untuk menziarahi kubur kerana dengan menziarahi kubur itu kita lebih mengingati mati.

“Itu asas kenapa diharuskan dan digalakkan untuk menziarahi kubur. Selain itu, menziarahi kubur sama juga macam kita menziarahi orang sakit ada adabnya dan peraturan yang ditentukan dalam agama Islam,” katanya.

Pada 24 Ogos lalu, media melaporkan cicit kepada Tok Kenali menegaskan rakaman video yang menunjukkan sekumpulan individu berzikir beramai-ramai dengan kaedah luar daripada kebiasaan bukan ajaran ulama terkenal itu.

Author

Fazleen Safina Abd Jamil

View all posts

View all posts


Batu Puteh: Teliti semula tuntutan, rundingan segera dengan Singapura – Anwar

PUTRAJAYA: Perdana Menteri Datuk Seri Anwar Ibrahim mahu isu tuntutan Pulau Batu Puteh dikaji semula supaya rundingan segera dan lebih bermakna dapat diadakan dengan Singapura.

Ini supaya tidak timbul sebarang masalah berhubung isu hubungan dua hala antara kedua-dua negara.

“Saya minta Peguam Negara (Tan Sri Idrus Harun) bagi penjelasan tentang kontroversi tuntutan Pulau Batu Puteh yang sekarang telah dipindahkan ke Singapura oleh ICJ (Mahkamah Keadilan Antarabangsa) dan beberapa kesan sampingan.

“Saya minta (perkara) itu diteliti supaya ada rundingan lebih bermakna dengan Singapura,” kata beliau pada sidang media selepas mempengerusikan mesyuarat Kabinet di sini hari ini.

Pada 13 Oktober lepas, Perdana Menteri ketika itu, Datuk Seri Ismail Sabri Yaakob dalam satu kenyataan dilaporkan berkata jemaah menteri bersetuju Malaysia meneruskan tindakan perundangan di ICJ berkaitan kes kedaulatan Batu Puteh, Batuan Tengah dan Tubir Selatan.

Keputusan itu dicapai setelah mendengar laporan pembentangan dan cadangan daripada Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan pada 7 Okt lepas.

Selain itu, Anwar berkata mesyuarat Kabinet hari ini juga membincangkan beberapa hal tertangguh termasuk laporan Suruhanjaya Siasatan Diraja (RCI) Lembaga Tabung Haji (Tabung Haji).

Beliau berkata ahli jawatankuasa RCI, bekas Ketua Hakim Negara, Tun Mohamed Raus Sharif telah memberi taklimat dan perbincangan akan disambung Januari ini berhubung perkara berkait dengan apa yang berlaku di Tabung Haji serta cadangan untuk memperbaiki pengurusan institusi kewangan Islam itu.

RCI ditubuhkan pada awal tahun ini di bawah Akta Suruhanjaya Siasatan 1950 (Akta 119) bagi menyiasat isu berbangkit mengenai pengurusan dan operasi TH.

Penubuhan itu bagi membolehkan siasatan lanjut dapat dibuat terhadap perkara berbangkit dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan TH. – BERNAMA


Perbicaraan kes Ebit Lew bermula 27 Sept depan – Bukit Aman

KUALA LUMPUR: Perbicaraan kes gangguan seksual melibatkan pendakwah, Ebit Irawan Ibrahim Lew atau Ebit Lew akan bermula dari 27 hingga 30 September depan di Mahkamah Majistret Tenom, Sabah.

Ketua Komunikasi Korporat Bukit Aman ACP A Skandaguru dalam kenyataan malam tadi berkata Ebit Lew, 37, menghadapi 11 pertuduhan  mengikut Seksyen 509 Kanun Keseksaan dan boleh dihukum penjara sehingga lima tahun atau denda atau kedua-duanya jika disabitkan kesalahan.

Pada Februari lepas, Ebit Lew mengaku tidak bersalah di Mahkamah Majistret  Tenom atas 11 pertuduhan berkaitan gangguan seksual.

Beliau dibebaskan dengan jaminan RM1,000 bagi setiap pertuduhan dengan dua penjamin. – BERNAMA


Konsep Malaysia Madani bukan retorik atau slogan semata-mata – Wan Azizah

IPOH: Konsep ‘Malaysia Madani’ yang diilhamkan Perdana Menteri Datuk Seri Anwar Ibrahim bukan retorik atau slogan semata-mata, kata isteri Perdana Menteri, Datuk Seri Dr Wan Azizah Wan Ismail.

Justeru, katanya semua pihak perlu memahami makna di sebalik konsep ‘Malaysia Madani’ yang seterusnya mampu memberi kesan perubahan kepada rakyat secara menyeluruh.

“Semua pihak perlu berganding bahu dalam menjayakan agenda tersebut. Perbezaan fahaman politik harus diketepikan dan bersama-sama membangunkan negara selari dengan ‘Malaysia Madani’. Apa yang kita namakan, kita tidak mahu ia hanya menjadi sekadar kata-kata atau hanya slogan.

“Sebagai rakyat Malaysia, kita hendak merasakan impak konsep Malaysia Madani itu terutamanya di Parlimen Tambun ini yang merupakan kawasan Parlimen Perdana Menteri yang menjadi contoh dan penanda aras kepada seluruh Perak dan Malaysia khususnya,” katanya.

Dr Wan Azizah berkata demikian ketika berucap merasmikan Kompleks Pendidikan Baitul Ridzuan (KOBAR) dan pelancaran Sekretariat Masyarakat Madani Tambun (SMAT) anjuran Majlis Perundingan Pertubuhan Islam Malaysia (MAPIM) di Jalan Raja Kampung Manjoi di sini, hari ini.

Turut hadir Pengerusi Jawatankuasa Pembangunan Luar Bandar, Perladangan, Pertanian dan Industri Makanan negeri, Datuk Mohd Zolkafly Harun serta Presiden MAPIM, Mohd Azmi Abdul Hamid.

Perdana Menteri baru-baru ini memperkenalkan konsep ‘Malaysia Madani’ sebagai usaha mengemudi serta mengangkat semula martabat dan kegemilangan negara di persada dunia.

Madani itu diacu berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Haram makan keropok kering tokek – Dr Zulkifli

CYBERJAYA: Tular di media sosial berhubung makanan inovasi terbaharu dikenali keropok kering tokek sehingga mula mendapat sambutan dalam kalangan masyarakat.

Perkara itu berikutan sebilangan penjual yang rata-ratanya dari Indonesia beranggapan bahawa keropok berkenaan sesuai dijadikan lauk untuk dimakan bersama nasi dan menyifatkan rasa keropok itu seperti ikan masin.

Bagaimanapun, baru-baru ini, bekas Menteri di Jabatan Perdana Menteri (Hal Ehwal Agama) merangkap ilmuan agama, Datuk Seri Dr Zulkifli Mohamad Al-Bakri menyatakan haram untuk umat Muslim memakan keropok kering tokek berkenaan.

“Berdasarkan kepada perbincangan dan perbahasan di atas, kami (ulama) berpendapat bahawa cicak termasuk dalam jenis haiwan yang haram untuk dimakan sebagaimana pendapat jumhur ulama kerana ia dianggap sebagai haiwan yang dianggap jijik, dan termasuk dalam jenis haiwan perosak yang diperintahkan untuk dibunuh. Justeru, inilah pendapat yang dilihat lebih selamat dan tepat.

“Lebih-lebih lagi, Islam menganjurkan umatnya untuk memakan makanan yang halal lagi baik berdasarkan firman Allah SWT: “Dan ia menghalalkan bagi mereka segala benda yang baik, dan mengharamkan kepada mereka segala benda yang buruk,” maklumnya bagi menjawab persoalan berhubung hukum memakan keropok tokek itu.

Terdahulu, tular jualan keropok kering tokek di media sosial dan semakin mendapat permintaan di Malaysia menerusi portal beli belah dalam talian dan dijual pada harga sekitar RM38 sepeket.

Author

Diyana Rahip

View all posts

View all posts


10,578 ditahan, dadah RM49 juta dirampas

IPOH: Seramai 10,578 individu ditahan polis bagi pelbagai kesalahan berkaitan dadah di Perak sepanjang tahun ini membabitkan rampasan dadah bernilai RM49 juta.

Timbalan Ketua Polis Perak, Datuk Azizi Mat Aris berkata, 1,891 individu ditangkap bagi kesalahan mengedar dadah, termasuk 559 mengikut Seksyen 39B Akta Dadah Berbahaya (ADB) 1952 yang membawa hukuman mati.

Menurutnya, 76 individu ditangkap mengikut Akta Langkah-langkah Pencegahan Khas 1985 yang kebanyakannya adalah dalang atau perancang serta ‘financier’ (pembiaya) sindiket yang ditumpaskan.

Jabatan Siasatan Jenayah Narkotik (JSJN) negeri juga membongkar lapan makmal haram memproses dadah serta menahan seramai 21 individu.

“Bagi tangkapan memiliki dadah, 8,611 individu ditangkap iaitu peningkatan sebanyak tujuh peratus. Jumlah rampasan dadah tertinggi adalah Erimin 5, heroin dan syabu,” katanya kepada pemberita di Perasmian Pelupusan Barang Kes JSJN Polis Diraja Malaysia (PDRM) Perak di pekarangan Ibu Pejabat Polis Kontinjen (IPK) Perak di sini, hari ini.

Dadah dengan nilai RM2.11 juta dilupuskan dengan dihantar kepada sebuah syarikat pelupusan sisa pepejal yang berpangkalan di Bukit Pelanduk, Negeri Sembilan selaku kontraktor yang dilantik, membabitkan 3,706 kes yang selesai daripada 2007 hingga 2023.

Kata Azizi, daripada 5,117 kertas siasatan yang dibuka mengikut ADB 1952 dan Akta Racun 1952 setakat September lalu, 4,908 kes selesai menjalani pertuduhan di mahkamah yang menyaksikan 96 peratus pencapaian.

Nilai sitaan harta mengikut Akta Pelucuthakan Harta 1988 merekodkan RM7.5 juta meliputi rumah, tanah, barang kemas, kenderaan dan akaun bank. – Harian Metro

Author

Media Variasi

View all posts

View all posts


KBS, PSM bincang isu baki 21,000 tiket Piala AFF – Hannah

KUALA LUMPUR: Kementerian Belia dan Sukan (KBS) sedang berbincang dengan Perbadanan Stadium Malaysia (PSM) mengenai isu 21,000 tempat duduk di Stadium Nasional Bukit Jalil yang terpaksa ‘dikosongkan’ bagi aksi separuh akhir pertama Piala AFF, Sabtu ini.

Dengan kesemua 59,000 tiket yang dibuka semalam habis dijual dalam tempoh kurang 24 jam secara dalam talian, menterinya Hannah Yeoh berkata kedua-dua pihak sentiasa berusaha membantu penyokong tempatan berpeluang menyaksikan perlawanan tersebut.

Skuad Harimau Malaya akan berdepan juara bertahan Thailand pada aksi separuh akhir pertama dijadual berlangsung 8.30 malam, Sabtu ini.

“Saya telah bincang dengan PSM mengenai masalah, iaitu kita ada pertembungan dua acara besar dalam masa satu minggu ini. Kita sentiasa berusaha sebaik dan semampu yang boleh untuk menaikkan semangat penyokong sukan di Malaysia.

“Setakat ini, kita masih dalam perbincangan, itu sahaja yang saya boleh cakap. Apabila sudah sedia, kita akan berikan maklumat mengenainya,” katanya ketika ditemui pemberita selepas mengadakan lawatan ke Institut Sukan Negara (ISN) di Bukit Jalil, hari ini.

Terdahulu, beliau dan timbalannya, Adam Adli Abd Halim, turut mengadakan lawatan ke Stadium Nasional di sini, bagi meninjau venue berkenaan dan membincangkan mengenai isu tiket aksi Piala AFF itu.

Semalam, Setiausaha Agung FAM, Noor Azman Rahman berkata 21,000 tempat duduk di Stadium Nasional terpaksa ‘dikosongkan’ kerana dihalang oleh struktur pentas konsert Jay Chou yang sedang dalam proses pemasangan.

Konsert artis terkemuka dari Taiwan itu, akan berlangsung di Stadium Nasional Bukit Jalil pada 15 Januari ini.

Selepas separuh akhir pertama di Bukit Jalil, skuad Harimau Malaya akan berlepas ke Thailand untuk aksi timbal balik menentang Thailand di Stadium Thammasat, Pathum Thani yang terletak di utara Bangkok, pada 10 Januari.

Malaysia mara ke separuh akhir sebagai naib juara Kumpulan B dengan sembilan mata, selepas menewaskan Singapura 4-1 pada Selasa manakal Vietnam selaku juara kumpulan dengan 10 mata. Singapura tersingkir apabila menduduki tempat ketiga dengan tujuh mata.

Sekiranya berjaya menjinakkan pasukan Thailand yang merangkul enam gelaran Piala AFF, skuad Harimau Malaya akan bertemu pemenang satu lagi aksi separuh akhir antara Vietnam dan Indonesia di pentas final pada 13 dan 16 Januari ini. – BERNAMA


Geram pemuda beri ular peliharaan makan anak kucing, netizen buru dan buat aduan

CYBERJAYA: Gara-gara seronok memberi makan anak kucing hidup-hidup kepada ular peliharaannya, seorang pemuda kini diburu warga maya untuk diadukan kepada pihak berkuasa.

Semuanya bermula apabila warga maya mengesan kegiatan pemuda itu melalui komen balasnya di Twitter terhadap individu yang sedang mencari rakan yang turut membela ular.

“Saya dan kawan sentiasa pergi mendapatkan anak kucing percuma (atau arnab) untuk diberikan kepada ular kami,” kata pemuda itu di Twitter.

Malah beberapa ciapan pemuda itu yang sempat ditangkap layar warga maya @mabitxch, pemuda itu berkongsikan bahawa dia seronok melihat ularnya memakan anak kucing.

Dalam beberapa tangkap layar yang dikongsikan warga maya @syazmnnn mendedahkan bagaimana pemuda itu menipu beberapa orang yang ingin memberi anak kucing secara percuma untuk dibela.

“Menggigil ya saya tengok gambar kucing-kucing dia ambil tu. Bayangkan awak jaga elok-elok dan ‘open for adoption’ akhirnya dapat dekat bangsat macam ini,” kata @syazmnnn.

Tindakan pemuda itu yang menimbulkan kemarahan warga maya mengakibatkan dia telah diadukan secara terus kepada Jabatan Perkhidmatan Veterinar (JPV).

Ketua Pengarah JPV, Dr Akma Ngah Hamid mengesahkan pihaknya menerima aduan itu dan telah dipanjangkan ke Seksyen Kebajikan Haiwan.

“Saya ambil maklum. Aduan telah diterima juga melalui emel Jabatan dan telah dipanjangkan ke Seksyen Kebajikan Haiwan. Sekiranya ada aduan melibatkan Kebajikan Haiwan, mohon membuat aduan terus melalui sistem MyAnimalWelfare,” katanya di Twitter.

Salam. Saya ambil maklum. Aduan telah diterima juga melalui emel Jabatan dan telah dipanjangkan ke Seksyen Kebajikan Haiwan. Sekiranya ada aduan melibatkan Kebajikan Haiwan, mohon membuat aduan terus melalui sistem MyAnimalWelfare seperti di bawah. pic.twitter.com/XKjhSAg9Zz

— Akma Ngah Hamid (@DrAkmaNgahHamid) February 8, 2023

Menurut warga maya @hrashidah3, jika seseorang itu didapati bersalah menzalimi haiwan, dia boleh boleh dikenakan denda RM50,000 atau penjara untuk tempoh satu tahun atau kedua-duanya sekali.

“Perbuatan menzalimi haiwan apabila disabitkan oleh Mahkamah akan dikenakan denda RM50,000 atau penjara untuk tempoh satu tahun atau kedua-duanya sekali.

https://t.co/S7wYBfoy01 .  Perbuatan menzalimi haiwan apabila disabitkan oleh Mahkamah akan dikenakan denda RM50,000/= atau penjara untuk tempoh satu tahun atau kedua-duanya sekali. KASI REPORT

— Hanis (@hrashidah3) February 7, 2023

Author

Faridah Amiratul

View all posts

View all posts


10 usahawan e-dagang sidang niaga Selangor terpilih ke Taiwan

KUALA LUMPUR: Seramai 10 usahawan e-dagang dari Selangor terpilih ke Taiwan selepas berjaya melepasi ujian saringan program Pemecut Selangor 2023 (SAP23).

Mereka dipilih daripada 40 peserta yang menyertai program berkenaan sejak empat bulan lalu yang diadakan sempena Sidang Kemuncak Perniagaan Antarabangsa Selangor (SIBS) 2023.

Pemenang, Ketua Pegawai Eksekutif Go Tech Up, Ainaa Rosli berkata, SAP23 merupakan platform terbaik kepada syarikatnya mengetengahkan produk dan meluas rangkaian perniagaan.

Beliau yang mengusahakan peranti pendidikan menerusi program simulasi berasaskan bidang Sains, Matematik, Kejuruteraan dan Teknologi (STEM) berkata perniagaan sektor pendidikan masih kurang mendapat sambutan di negara ini.

“Saya sertai program ini kerana mahu mempromosikan lagi produk saya. Ia juga bantu saya untuk bertemu pemegang polisi dan pelabur berpotensi,” katanya kepada SelangorKini.

Sementara itu, Ketua Pegawai Eksekutif ReSkills EdTech Sdn Bhd, Jin Tan berkata, program latihan dan bimbingan yang disediakan selama empat bulan amat bermanfaat.

Menurutnya, hadiah ke Taiwan merupakan peluang keemasan yang ditunggu-tunggu bagi membantu meluaskan lagi perniagaan pendidikan secara atas talian yang diusahakan.

“Platform kami dibina untuk bantu pelajar kurang berkemampuan dan menyedia pembelajaran berkualiti kepada semua pada harga berpatutan. SAP23 beri banyak pendedahan kepada kami,” ujarnya.

Usahawan terpilih itu memenangi hadiah wang tunai RM3,000, berpeluang menyertai festival syarikat pemula terbesar Asia di Meet Taipei 2023, serta piala iringan. – Selangorkini

Authors

Media Variasi

View all posts

Diyana Rahip

View all posts

View all posts

View all posts


Program Penjana Kerjaya: Pengurus syarikat didakwa perdaya, guna dokumen palsu

KUALA LUMPUR: Seorang pengurus syarikat automotif mengaku tidak bersalah di Mahkamah Sesyen di sini hari ini atas dua pertuduhan memperdaya dan menggunakan dokumen palsu bagi menuntut wang insentif berjumlah RM627,700 di bawah program Penjana Kerjaya.

Kamarudin Mohd Hussin, 45, sebagai pengurus syarikat PB Maju Automotif didakwa memperdayakan dua pegawai Pertubuhan Keselamatan Sosial (Perkeso) dengan mengemukakan senarai nama pekerja syarikatnya melalui sistem Penjana Kerjaya bagi tujuan permohonan Program Insentif Pengambilan Pekerja dan Bantuan Mobiliti sedangkan pekerja itu tidak pernah bekerja dengan tertuduh.

Dia dituduh melakukan kesalahan itu sehingga mendorong Perkeso untuk menyerahkan wang insentif Penjana Kerjaya berjumlah RM424,000 secara pindahan akaun Perkeso kepada akaun Maybank syarikat PB Maju yang pihak Perkeso tidak akan menyerahkan wang tersebut sekiranya tidak diperdayakan.

Kesalahan itu didakwa dilakukan di Wisma Perkeso, Jalan Tun Razak, Kampung Baru di sini, sekitar Disember 2020, mengikut Seksyen 415 Kanun Keseksaan dan boleh dihukum di bawah Seksyen 417 akta sama yang membawa hukuman penjara maksimum lima tahun atau denda, atau kedua-duanya, jika sabit kesalahan.

Kamarudin juga didakwa menggunakan dokumen palsu sebagai tulen iaitu Borang Pengesahan Pekerja atas nama Perusahaan Syarikat PB Maju Automotif bagi tujuan permohonan program insentif sama berjumlah RM203,700 melalui sistem Penjana Kerjaya, untuk memperdayakan dua lagi pegawai Perkeso.

Perbuatan itu dilakukan di lokasi sama sekitar Januari 2021, mengikut Seksyen 471 Kanun Keseksaan dan boleh dihukum di bawah Seksyen 468 akta serupa yang memperuntukkan hukuman penjara maksimum tujuh tahun, dan boleh dikenakan denda, jika disabitkan kesalahan.

Timbalan Pendakwa Raya, Nor Diana Nor Azwa menawarkan jaminan RM30,000 dengan seorang penjamin bagi kedua-dua pertuduhan berserta syarat tambahan tertuduh perlu melaporkan diri di pejabat Suruhanjaya Pencegahan Rasuah Malaysia (SPRM) Kuala Lumpur, dua bulan sekali.

Peguam R. Kengadharan, yang mewakili Kamarudin memohon jaminan itu dikurangkan atas alasan anak guamnya memberi kerjasama baik kepada pihak SPRM sepanjang siasatan dijalankan.

Hakim Azura Alwi membenarkan tertuduh diikat jamin RM30,000 dengan seorang penjamin bagi kedua-dua pertuduhan selain memerintahkan pasportnya diserahkan kepada mahkamah sehingga kes selesai serta melaporkan diri di pejabat SPRM Kuala Lumpur, dua bulan sekali.

Mahkamah menetapkan 29 Mac ini untuk sebutan kes bagi serahan dokumen. – BERNAMA


Kes rasuah projek solar: Pihak pendakwa bantah permohonan Rosmah hakim tarik diri

KUALA LUMPUR: Pihak pendakwaan hari ini membantah permohonan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes rasuahnya membabitkan projek hibrid solar bernilai RM1.25 bilion.

Rosmah, 70, memfailkan permohonan itu di saat akhir atas alasan tular di media massa dan elektronik pada 26 Ogos lepas berkenaan berlakunya kebocoran penghakiman kes itu yang disediakan oleh pihak lain.

Timbalan Pendakwa Raya Datuk Seri Gopal Sri Ram berkata ‘penghakiman’ bocor yang dirujuk oleh Rosmah pemohon bukanlah penghakiman bertulis.

“Jelas daripada dokumen itu sendiri bahawa ia adalah penyelidikan dan penulisan pendapat yang disediakan oleh Unit Penyelidikan Mahkamah Tinggi Kuala Lumpur,” katanya.

Sri Ram berhujah bahawa permohonan itu sepenuhnya berdasarkan kepada keterangan dengar cakap serta niat jahat dan pemohon tidak mengemukakan sebarang bukti yang boleh dipercayai dan kukuh untuk menyokong tuduhannya yang berat sebelah dan ketidakwajaran kehakiman terhadap Hakim Mohamed Zaini.

“Kami sedia berhujah dan kami membantah sebarang permohonan penangguhan dan penyampaian penghakiman. Jika mereka tidak bersedia, kami minta ia (permohonan) ditolak,” katanya.

Beliau berkata demikian bagi membalas permohonan peguam Datuk Jagjit Singh supaya menangguhkan prosiding permohonan itu kerana mereka memerlukan lebih masa untuk mengumpul fakta.

Peguam itu membangkitkan perkara tersebut ketika prosiding bermula pada 9.28 pagi.

Jagjit juga berkata pihak pembelaan memerlukan masa untuk menjawab afidavit disahkan oleh Timbalan Pendakwa Raya Poh Yih Tinn yang membantah permohonan Rosmah.

Hakim berkata pihak pembelaan telah memfailkan sijil perakuan segera biasanya bermakna perkara itu harus didengar secepat mungkin.

“Jika tidak pada hari yang sama, ia harus didengar pada hari berikutnya. Apabila kamu memfailkan sijil perakuan segera sehari sebelum hari Merdeka, saya telah mengarahkan pegawai saya supaya menyediakan prosiding hari ini,” katanya.

Hakim bertanya kepada pihak pembelaan idea siapa permohonan itu difailkan dan Jagjit menjawab, “Kami bertindak atas arahan.”

“Kamu mahu (prosiding) permohonan itu ditangguhkan ke hari lain? Permohonan ini akan bersifat akademik selepas saya menyampaikan keputusan saya,” kata hakim.

Beliau juga mengambil maklum dakwaan dalam permohonan agar beliau menarik diri itu berkaitan kononnya penghakiman ditulis oleh pihak ketiga bagi pihaknya.

Bagaimanapun, hakim itu berkata beliau seorang sahaja yang akan menjawab perkara itu dan meminta pihak pembelaan berhujah mengenai permohonan tersebut sebelum menangguhkan prosiding itu.

“Saya akan tunggu. Beritahu saya apabila sudah bersedia,” katanya.

Hakim dijadual menyampaikan keputusan kes itu hari ini. – BERNAMA


Milner dan tiga bintang lain sahkan berpisah dengan Liverpool

LIVERPOOL FC telah mengesahkan James Milner akan meninggalkan kelab Merseyside itu sejurus kontraknya bersama Liverpool akan tamat pada penghujung musim ini.

Selain Milner, Naby Keita, Roberto Firmino dan Alex Oxlade-Chamberlain turut akan meninggalkan Liverpool selepas kelab itu mengesahkannya melalui satu ciapan oleh Liverpool FC.

We can confirm Roberto Firmino, Naby Keita, James Milner and Alex Oxlade-Chamberlain will leave the club upon the expiry of their contracts this summer.

Special acknowledgements will be paid to the quartet at Anfield, with further tributes to follow at the end of the season.

— Liverpool FC (@LFC) May 17, 2023

“Kami boleh mengesahkan Roberto Firmino, Naby Keita, James Milner dan Alex Oxlade-Chamberlain akan meninggalkan kelab selepas tamat kontrak musim panas ini.

“Pengiktirafan khas akan diberikan kepada mereka di Anfield dan penghormatan selanjutnya akan menyusul pada penghujung musim,” kata kelab itu dalam satu kenyataan.

Menurut laporan Sinar Harian, James Milner telah dikaitkan dengan perpindahan dengan Brighton atau Leeds selepas dia menabur bakti selama lapan tahun bersama Liverpool.

Pemain yang berusia 37 tahun itu telah melakukan sebanyak 617 penampilan di EPL sejak debut bersama Leeds ketika berusia 16 tahun. Selain Leeds, Milner juga pernah beraksi bersama Newcastle, Aston Villa dan Manchester City.

Author

Muhammad Nor Fadzly Mahat

View all posts

View all posts


Isu fitnah bekas penjaga gol TRW, Zamsaham terima dua tuntutan

SETIAWANGSA: Bekas penjaga gol Kelantan FC, Rozaimi Rahamat mengemukakan tuntutan permohonan maaf terbuka daripada pemilik kelab itu, Norizam Tukiman.

Peguam yang mewakilinya, Saipul Baharim Abd Rahman berkata, permohonan maaf secara bertulis itu perlu disemak pihaknya terlebih dahulu, sebelum diterbitkan di dua akhbar tempatan selama tempoh dua hari.

“Pada masa sama, permohonan maaf juga perlu disiarkan di media sosial Norizam dan media sosial rasmi The Red Warriors (TRW) Kelantan FC,” katanya menerusi satu sidang media di sini, pada Jumaat.

Tuntutan itu dibuat berikutan Norizam atau lebih dikenali sebagai Zamsaham  pada 3 Jun lalu didakwa membuat kenyataan fitnah, yang menyatakan Rozaimi memboikot perlawanan Kelantan FC menentang Sabah FC dalam aksi pusingan pertama Liga Super 2023.

Selain itu, Saipul berkata, ganti rugi kewangan turut dituntut, namun nilainya masih belum diputuskan.

Beliau berkata, hal ini kerana pihaknya mahu membuka perbincangan dengan Zamsaham terlebih dahulu untuk menentukan nilai ganti rugi tersebut.

Namun, beliau memberi gambaran nilai tuntutan ganti rugi yang bakal dikenakan adalah kira-kira RM1 juta, sama seperti harga pasaran Rozaimi ketika menyertai TRW pada awal musim ini.

“Notis tuntutan sudah diserah kepada Zamsaham pada 3 Ogos 2023 dan kami memberi tempoh 14 hari untuk pihaknya memberi respons.

“Sekiranya tiada sebarang maklum balas, maka kami akan mengambil tindakan undang-undang,” jelasnya.

Author

Fazleen Safina Abd Jamil

View all posts

View all posts


Ada segelintir rakyat enggan ambil Jalur Gemilang walau diberi percuma

PETALING JAYA: Semangat jati diri rakyat terhadap tanah air Malaysia semakin jelas kian terhakis.

Jika sebelum ini, pemimpin kerajaan Pulau Pinang disindir kerana mengutamakan Bahasa Inggeris dalam ucapan penuh beliau di sebuah majlis rasmi, hari ini segelintir rakyat pula berpaling daripada bendera Jalur Gemilang.

Justeru, tanggal 1 Ogos 2022, Pertubuhan Minda dan Sosial Prihatin (PMSP) dengan kerjasama RS Park Sdn Bhd bersama Pertubuhan Ikatan Usahawan Kecil & Sederhana Malaysia (IKHLAS) mengambil inisiatif untuk mengedarkan 300 Jalur Gemilang secara percuma kepada pemandu kereta dan penunggang motosikal.

Mereka turut beramah mesra dan membantu memasang Jalur Gemilang di kenderaan masing-masing, yang melalui hadapan kompleks beli-belah Digital Mall, di sini.

Bagaimanapun, agak mengejutkan apabila, kebanyakan pemandu mengelak daripada menerima Jalur Gemilang walaupun diberikan percuma.

Presiden PMSP, Ramesh Rao Naidu berkata, semangat patriotik rakyat semakin hilang, dan ia terbukti apabila melihat sendiri sudah ramai yang tidak berminat dengan Jalur Gemilang walaupun ia diberi percuma, berbanding sebelum ini yang berpusu-pusu mengibarkan bendera di kenderaan masing-masing.

“Kita tengok tadi ada yang tidak mahu ambil bendera walaupun percuma, seolah benci sangat tengok bendera (Jalur Gemilang) sedangkan duduk tinggal di Malaysia.

“Sikap patriotik ini semakin pudar. Retorik pembangkang seperti DAP sebelum ini, Malaysia nak bankrap, hasut benci negara, tak galak rakyat hormat sultan, tak galak kaum Cina masuk polis tentera, ini salah satu cara benci negara.

“Hormatilah, sayangilah, sanjungilah Malaysia. Ke mana sahaja ‘you’ pergi, you tetap dari Malaysia,” katanya kepada pemberita ketika ditemui di sini.

Turut hadir, Presiden IKHLAS, Datuk Seri Mohd Ridzuan Abdullah dan Pengerusi Eksekutif RS Park Sdn Bhd, Datuk Siva.

Mengulas lanjut, Ramesh berkata seharusnya rakyat bersama-sama mengembalikan momentum kemerdekaan dengan berbangga membawa Jalur Gemilang ke mana-mana.

Justeru, pihak berkuasa tempatan (PBT) di setiap negeri juga perlu ada ketetapan untuk menggalakkan premis memasang Jalur Gemilang sepanjang bulan kebangsaan.

“Bulan Ogos kibarkan bendera, bukan melalui paksaan pun. Kedai boleh model untuk murid sekolah tengok, mereka pun jadi bersemangat bukan sekadar menyanyi Negaraku,” katanya yang akan mengedarkan baki 1,000 Jalur Gemilang lagi di beberapa lokasi seterusnya.

Author

Fhatihah Zakinan

View all posts

View all posts


Kuching meriah dengan WAK 2022 Oktober depan

Oleh: ARRIAN ZAYNE

KUCHING: Bulan Oktober hadapan menyaksikan bandar raya Kuching meriah dengan sebanyak 181 acara unik diiringi 455 acara harian diadakan sepanjang festival What About Kuching (WAK) 2022.

Festival yang telah berehat selama dua tahun kata Menteri Pelancongan, Industri Kreatif dan Seni Persembahan Datuk Seri Abdul Karim Rahman Hamzah merupakan festival yang dinanti-nantikan oleh rakyat Sarawak sejak pandemik COVID-19 mengganas sebelum ini.

“Bandar raya ini (Kuching) akan menjadi tumpuan orang ramai termasuk pelancong asing sepanjang bulan Oktober tahun ini oleh WAK 2022,” katanya ketika merasmikan WAK 2022 di Old Court House Kuching pada Khamis.

Menurut beliau festival ini buat julung kalinya dianjurkan dengan kerjasama kementeriannya bakal menjanjikan pembaharuan yang akan memberi nilai tersendiri kepada para pengunjung kelak.

“Kolaborasi bersama institusi pengajian tempatan di sekitar Kuching antara pembaharuan yang ditampilkan,” ujarnya.

WAK 2022 akan menghidangkan pelbagai acara yang memaparkan kebolehan menarik dalam seni persembahan, bercerita dan persembahan visual.

Selain itu, tambahnya WAK 2022 tahun ini turut menjanjikan kepelbagaian acara seperti pertunjukan muzik, lakonan, tenunan, berbasikal, pameran foto, komedi, memasak, berkebun serta seni mempertahankan diri.

“Saya yakin acara-acara yang disusun akan menarik perhatian orang ramai untuk menyertai WAK 2022 nanti,” tegasnya.

Abdul Karim mendedahkan WAK 2022 menyasarkan seramai 300,000 pengunjung akan menyertai festival yang akan berlangsung selama 30 hari berpusat di Old Court House Kuching itu kelak.

Menjadikan WAK sebagai salah satu intipati kalendar pelancongan Sarawak, Abdul Karim menyifatkan pengisan WAK pada Oktober menyaksikan Sarawak tidak ketandusan acara sepanjang tahun ini dalam usaha menghidupkan semula sektor pelancongan.

Author

Media Variasi

View all posts

View all posts


Alasan kuota menteri perdaya jemaah haji furada

KUALA LUMPUR: Setiap tahun isu yang sama timbul, golongan yang mahu menunaikan haji tanpa tunggu giliran di Tabung Haji menggunakan platform Visa Furada namun terdedah pula dengan penipuan syarikat pelancongan.

Visa Furada ini adalah pemberian Arab Saudi namun ramai terlepas pandang bahawa tiada visa furada dikeluarkan kerajaan Arab Saudi sejak 2019 lagi.

Manakala kuota menteri pula dimansuhkan sejak 2018. Kuota Menteri adalah kuota tambahan yang diberi oleh Arab Saudi di atas hubungan dua hala yang baik antara Kerajaan Malaysia dan Arab Saudi.

Ia bukan satu ketetapan dan bersifat cenderahati apabila berlaku pertemuan yang menggembirakan dua pihak antara Menteri Malaysia dan Menteri Arab Saudi, seperti kita mendapat hadiah.

Analoginya sekarang ini hadiah belum sampai lagi ke pangkuan, sudah lelong merata kutip duit orang.

Ketika ini kuota haji dari Malaysia yang diluluskan Arab Saudi adalah 14,300 orang jemaah dan ada permohonan tambahan kuota namun belum ada jawapan.

Sebelum 2018, rakyat Malaysia akur hubungan baik Malaysia menerusi Datuk Seri Najib Razak dan Almarhum Raja Abdul Aziz (bapa kepada Raja Salman) yang menyebabkan banyak kuota tambahan diberi.

Selepas 2018 kejatuhan Barisan Nasional, Najib didakwa kita sudah tidak dengar lagi adanya kuota-kuota tambahan ini.

Berbalik kepada penipuan ejen yang menggunakan Visa Furada ini adalah secara halus kerana yang terbabit dalam kegiatan termasuklah juga golongan agamawan.

Bagaimanapun apa puncanya?

Menurut mangsa yang terkandas, Mastura Abdullah, 58, syarikat berkenaan, UC Travel Sdn Bhd memaklumkan visa ini diperolehi daripada kuota menteri.

“Namun kuota ini dipercayai dijual oleh pihak tertentu dan inilah pakej yang telah saya beli.

“Malah kehadiran Timbalan Mufti Kedah, Datuk Syeikh Abdullah Awang dalam salah satu kursus Haji yang dianjurkan UC Travel Sdn Bhd juga memberi keyakinan orang ramai untuk menyertai pakej haji furada ini.

“Nampaknya UC Travel Sdn Bhd mengambil peluang menjemput agamawan-agamawan agar operasi mereka kelihatan mendapat restu.

“Tambahan pula tahun ini kemungkinan ada Haji Akbar jadi ramai mahu ikut dan tidak sangka wujud penipuan.

“Pakej ditawarkan adalah antara RM35,000 hingga RM60,000 dengan deposit RM5,000,” katanya kepada MEDIA VARIASI yang mula mengetahui pakej haji ini menerusi iklan di media sosial.

Tambah Mastura, syarikat berkenaan menangguhkan lebih tiga kali tarikh penerbangan dari 28 Jun, 4 Julai, 5 Julai, 6 Julai, 7 Julai.

“Bahagian pengurusan kata ada lagi visa jemaah yang tidak cetak, konsepnya mahu terbangkan semua jemaah serentak jadi kena cetak semua terlebih dahulu.

“Yang lebih mengejutkan nombor kapal terbang tidak wujud, tiada tiket, tiada pasport pada malam nak berlepas.

“Saya beli pakej itu menerusi ejen dan ejen memaklumkan sudah menyerahkan wang berkenaan kepada UC Travel, semua jemaah di bawah ejen itu belum dikembalikan wang,” katanya.

Kisah hampir 400 jemaah haji diperdaya mengguna visa furada terus hangat dibincangkan masyarakat hari ini.

Berikut adalah perkongsian daripada pengguna Facebook, Akak Gojes mengenai modus operandi UC Travel Sdn Bhd yang didalangi Datuk Ain.

UC Travel SDN BHD satu syarikat di mana di bawahnya terdapat ramai ejen yang mempromosikan pakej haji.

“Apabila Datuk Ain ini ditangkap telefon bimbitnya dirampas, segala bukti perbualan antara Haji Agus dan Datuk Ain (funder) ni kantoi berpakat ‘scam’ duit para jemaah haji, jumlah anggaran kerugian RM22 juta, dan sebenar-benarnya proses visa furada para jemaah haji selama ini langsung tidak pernah berlaku.

“Pasport 400 lebih para jemaah haji dipulangkan anggaran jam 1.45 pagi, 8.7.2022 dihantar melalui Lalamove rider ke Polis KLIA, dan kalau kita buka passportnya memang langsung tak ada kesan dibuka untuk urusan visa.

“Peluang untuk mendapatkan duit kembali sangat tipis, andai tertangkap peluang untuk lepas sangat tinggi sebabnya Datuk Ain ni ‘SCAMMER’ paling besar berulang kali modus operandi yang sama, tertangkap dan lepas, kes kebanyakkan jenayah komersial,” tulis Akak Gojes.

Antara kelebihan pergi mengerjakan haji menggunakan Visa Furada atau Mujamalah ini ialah:

1) Tidak perlu untuk mendaftar haji dengan Tabung Haji
2) Tidak perlu menunggu giliran, bila tahun untuk mengerjakan haji.
3) Fasiliti dan suasana di khemah-khemah Mashaer Haji juga agak berbeza (selesa).
4) Boleh pilih jumlah hari pakej.
5) Tiada jaminan akan lulus kesemuanya.

Dalam pada itu, Kementerian Pelancongan, Seni dan Budaya (MOTAC) dalam kenyataan memaklumkan agensi terbabit adalah berlesen dengan pihaknya dan pasukan penguatkuasaan MOTAC telah menemu bual wakil syarikat di KLIA dan dimaklumkan sekiranya bakal jemaah tidak mendapat penerbangan seperti yang dijadualkan, wang dan pasport akan dikembalikan secara berperingkat.

Author

Tun Puteh Wanti

View all posts

View all posts


Komuniti Rohingya kutuk Rohingya ‘langsi’

KUALA LUMPUR: Ketua Komuniti Muslim Rohingya, Thu Zar Moung@Rashidah Abdul Azeez mengutuk keras tindakan bodoh komunitinya yang menuntut daerah Selayang dan memberi amaran kepada kerajaan agar tidak menyentuh mereka.

Beliau berpendapat, sepatutnya perkara sebegitu tidak berlaku lebih-lebih lagi apabila Malaysia memberi peluang kepada pencari suaka untuk berada di negara ini atas dasar kemanusiaan.

“Saya tidak tahu kenapa individu itu berkata demikian. Pelarian sepatutnya mengikut syarat dan undang-undang Malaysia sepanjang berada di negara ini.

“Kami semua mengambil kesempatan ini untuk berterima kasih kepada kerajaan Malaysia kerana membenarkan pelarian dan pencari suaka seperti Rohingya berada di negara ini.

“Tindakan bodoh individu itu juga jelas tidak mewakili komuniti Rohingya, dan pihak kami mengutuk keras tindakannya. Saya juga meminta maaf kepada rakyat Malaysia disebabkan isu ini,” katanya kepada MEDIA VARIASI.

Seorang pelarian etnik Rohingya menuntut kerajaan Malaysia menyerahkan daerah Selayang kepada mereka dan jangan ‘menyentuh’ hak mereka di negara ini mencetuskan kemarahan awam.

Satu rakaman video tular di Tiktok, yang dimuat turun dan diulang siar oleh pengguna ‘kairulnizamabdu333’ daripada akaun ‘zulkifligsp’ memaparkan tindakan Rohingya seperti kaduk naik junjung.

Dalam video itu, individu dipercayai warga Myanmar dari etnik Rohingya menuntut hak ke atas kerajaan Malaysia selepas mendakwa sepanjang keberadaan mereka di negara ini sudah menyumbang banyak kepada ekonomi.

Antara tuntutan adalah menyerahkan kawasan Parlimen Selayang kepada etnik berkenaan sebagai balasan kerajaan kepada mereka kerana sumbangan itu.

“Kerajaan Malaysia mesti memberi hak sama rata kepada kaum minoriti dan kaum pelarian Rohingnya kerana sudah menyumbang kepada ekonomi negara.

“Sekarang diri kami hak kami menuntut hak kami, beri kami Selayang pun sudah cukup,” menurut individu itu dalam video yang sudah mendapat kira-kira 70,000 kali ulang tayangan.

Individu berkenaan malah cuba menggertak rakyat Malaysia supaya tidak menganggu kawasan Selayang selain memberi amaran supaya tiada cubaan mana-mana pihak untuk mengusir mereka.

“Selayang, Rohingya punya tempat. Itu orang Melayu, jangan kacau. Di Klang, Selayang kami punya kawasan, bangsa Cina, Melayu, India, Indonesia, tak boleh masuk, jangan cuba kacau, halau kami,” katanya.

MEDIA VARIASI sebelum ini melaporkan, etnik Rohingya yang menjadi beban kekal di Malaysia sebenarnya mahu pulang ke Myanmar.

Rashidah ketika ditemui sebelum ini mendedahkan pelarian Rohingya memang mahu pulang ke tanah air dan tidak berhasrat mahu jadikan Malaysia sebagai rumah mereka.

Peguam, Norman Fernandez pula dilaporkan berpandangan jika Rohingya dibenarkan terus berada di Malaysia tidak mustahil etnik berkenaan akan menuntut untuk diiktiraf sebagai bangsa Melayu dan berhak mendapat pendidikan di universiti awam tempatan.

Mantan Perdana Menteri, Datuk Seri Ismail Sabri ketika berada di New York dilaporkan berkata, amat penting kesemua negara mengambil tanggungjawab untuk menempatkan lebih banyak pelarian Rohingya di negara masing-masing.

Beliau berkata, walaupun bukan merupakan negara yang menandatangani Konvensyen Status Pelarian 1951 dan Protokol 1967, Malaysia menerima hampir 200,000 pelarian Rohingya atas dasar kemanusiaan.

Author

Tun Puteh Wanti

View all posts

View all posts


Rayuan saman fitnah jual aset TH terhadap Mujahid ditarik semula

KUALA LUMPUR: Bekas Ahli Jawatankuasa Dewan Ulama PAS, Ahmad Dusuki Abd Rani menarik semula rayuan saman fitnah terhadap Naib Presiden Parti Amanah Negara (Amanah), Datuk Seri Dr Mujahid Yusof Rawa berhubung dengan isu di sebalik penjualan aset Tabung Haji (TH).

Perkara tersebut disahkan Mujahid yang juga bekas Menteri di Jabatan Perdana Menteri selepas dimaklumkan peguamnya, Noorazmir Zakaria bahawa Ahmad Dusuki berbuat demikian di Mahkamah Rayuan Putrajaya pada Selasa, selain diperintahkan membayar kos rayuan RM5,000.

“Berakhirlah sudah episod fitnah yang sekian lama diputarkan oleh Dusuki dan pihak PAS sejak sekian lama, khususnya ketika saya menjadi Menteri Agama.

“Kini dengan tindakan Dusuki yang telah menarik balik rayuannya itu, membuktikan Dusuki akhirnya telah akur bahawa aset TH tidak dijual kepada orang bukan Islam,” katanya dalam hantaran di laman Facebook pada Selasa.

Pada 22 November 2020, Ahmad Dusuki memfailkan saman fitnah di Mahkamah Sesyen Shah Alam terhadap Mujahid, dengan menuntut permohonan maaf melalui siaran akhbar serta ganti rugi yang tidak dinyatakan jumlah.

Bagaimanapun, pada 14 September 2022, mahkamah mendapati, ciapan Twitter itu tidak berbentuk fitnah kerana semasa perbicaraan, terbukti bahawa aset TH tidak dijual kepada orang bukan Islam dan diarahkan membayar kos berjumlah RM11,000 kepada Mujahid.

Ahmad Dusuki kemudian mengemukakan rayuan di Mahkamah Tinggi Shah Alam, sebelum ditolak pada 2 Mei 2022 dengan kos RM7,000.

Jelas Mujahid, Mahkamah Tinggi ketika menolak rayuan mengesahkan ciapan beliau itu mempunyai justifikasi kerana satu tindak balas terhadap kenyataan Ahmad Dusuki bahawa, TH telah menjual hotel kepada bukan Islam dan ia dosa yang perlu ditanggung sehingga akhirat.

“Terdapat penjelasan yang dibuat di Parlimen oleh bekas perdana menteri bahawa aset TH yang kurang berdaya saing dipindahkan kepada sebuah syarikat tujuan khas yang dimiliki sepenuhnya oleh Menteri Kewangan Diperbadankan.

“TH tidak dikuasai oleh orang bukan Islam,” ujarnya.

Author

Fazleen Safina Abd Jamil

View all posts

View all posts


Trafik sesak hampir 20 km dari Plaza Tol Gombak ke Pantai Timur

CYBERJAYA: Aliran trafik di Lebuhraya Kuala Lumpur – Karak (KLK) dilaporkan sesak kira-kira hampir 20 kilometer (km) sejak pukul 12 tengah hari tadi susulan banyak kenderaan menuju ke arah Pantai Timur hari ini.

Perkara itu susulan rata-rata rakyat Malaysia bercuti sempena musim perayaan Tahun Baharu Cina yang akan disambut pada esok hari.

Lebuhraya Pantai Timur (LPT) menerusi hantaran di Facebook memaklumkan sehingga jam 1.30 petang, aliran trafik masih sesak menghala ke Kuantan sebelum Plaza Tol Gombak.

Situasi sama turut berlaku 14.9 kilometer (KM) dari Plaza Tol Gombak hingga 29.6km (Gombak), di Bukit Tinggi, Lentang dan juga dari Km 45.7 – Km 60.5 (Lentang-Bentong).

Manakala di Lebuhraya Pantai Timur Fasa 1 (LPT1) pula, trafik dilaporkan lancar disepanjang lebuhraya di kedua-dua hala.

Dalam pada itu, orang ramai dinasihatkan supaya berhati-hati ketika memandu dengan keadaan cuaca yang tidak menentu.

Author

Diyana Rahip

View all posts

View all posts


‘Rezeki bakal pengantin’ – Pemuda terserempak ulama, minta berkat sebelum ijab kabul

CYBERJAYA: Rezeki seorang pemuda apabila terserempak dengan ulama Islam, Datuk Dr Zulkifli Mohamad al-Bakri di Lapangan Terbang Antarabangsa Kuala Lumpur 2, baru-baru ini.

Menerusi perkongsian di Facebook rasmi Dr Zulkifli, pemuda itu dalam perjalanan menuju ke Sabah bagi menghadiri majlis pernikahan dengan gadis pilihannya.

“Di KLIA 2 sebentar tadi, dalam perjalanan ke Keningau, Sabah. Anak muda ini menyapa saya.

“Katanya, beliau akan ke Sabah untuk berkahwin dengan gadis pilihannya di sana.

“Saya doakan semoga urusan perkahwinannya dipermudahkan Allah SWT dan dikurniakan zuriat yang soleh dan solehah,” tulis bekas Menteri di Jabatan Perdana Menteri (Hal Ehwal Agama) itu.

Pada masa sama, Dr Zulkifli turut meninggalkan pesanan berhubung perkahwinan yang diredai Allah.

“Perkahwinan yang dijalankan dengan tujuan yang tulus benar kerana Allah serta ingin memelihara kehormatan diri, nescaya pasti akan diberikan bantuan dan pertolongan Allah SWT dari sudut kecukupan dalam hidup,” kongsinya.

Menjengah di ruangan komen, rata-rata warga net mengucapkan tahniah dan mendoakan majlis pernikahan pemuda itu berjalan lancar.

Malah, warga maya turut menyifatkan pemuda itu beruntung dapat bertemu ilmuwan Islam yang disegani.

“Alhamdulillah rezeki bakal pengantin dapat doa keberkatan dari Datuk. Semoga kekal bahagia hingga ke syurga.”

“Alhamdullillah…bertuah mendapat doa dari alim ulamak…moga doanya dimakbulkan…Aamiin Ya Rabb.”

“Semoga diberkati perkahwinan pemuda, semoga diganjari amalan murabbi. Amin.”

Author

Diyana Rahip

View all posts

View all posts


Kuartet 4X400M lelaki tamat kemarau 10 tahun raih pingat

PHNOM PENH: Kuartet 4×400 meter (m) lelaki kebangsaan berjaya menamatkan kemarau 10 tahun tanpa sebarang pingat dengan membawa pulang gangsa pada Sukan SEA Kemboja 2023 di sini, hari ini.

Kuartet dibarisi juara 400m Sukan SEA 2023, Umar Osman, Abdul Wafiy Roslan, Muhammad Firdaus Mohamad Zemi dan S. Tarshan  merekodkan masa  tiga minit dan 08.82 saat (s) untuk merangkul gangsa, sekali gus menyamai pencapaian Malaysia yang kali terakhir memenangi pingat acara tersebut pada edisi 2013 di Myanmar.

Aksi pada hari terakhir olahraga di Stadium Nasional Morodok Techo menyaksikan kuartet Filipina menguasai acara tersebut dengan catatan 3:07.22s manakala Thailand pula menggondol perak dengan 3:07.23s.

Umar ketika ditemui pemberita Malaysia selepas lariannya, gembira dapat membantu rakan-rakannya menggenggam pingat selepas beliau meraih emas serta memecahkan rekod kebangsaan 400m hampir 22 tahun oleh Mohd Zaiful Zainal Abidin, 46.41s di Brunei pada Julai 2001 dengan catatan baharu, 46.34s.

“Larian hari ini kurang baik, saya dapat lihat dua peserta di depan lebih laju dari saya dan makin jauh sehinggakan berasa letih namun saya tak menyerah (sehingga ke garisan penamat) walau pelari belakang cuba mengejar saya,” katanya.

Beliau juga yakin kuartet yang baru dibentuk sejak sebulan lepas ini mampu menggegarkan Sukan SEA 2025 di Bangkok, sekiranya diberikan pendedahan dan ruang secukupnya untuk mereka membina keserasian yang lebih mantap.

Selepas sekadar menduduki tempat ketujuh pada final 400m di sini, Abdul Wafiy ternyata gembira dapat menebus kembali kegagalannya menaiki podium dengan menghadiahkan pingat gangsa buat negara manakala Tarshan pula berasa bangga meraih pingat pada penampilan sulungnya di temasya sukan dwitahunan tersebut.

Dalam pada itu, kuartet 4x400m wanita pula dibarisi Chelsea Cassiopea Evali Bopulas, Mandy Goh Li,  Nurul Aliah Maisarah  dan juara 400m wanita, Shereen Samson Vallabouy, terlepas peluang meraih sebarang pingat selepas menduduki tempat keempat yang juga terakhir menerusi catatan 3:39.89s.

Vietnam menjuarai saingan tersebut dengan catatan 3:33.05s, diikuti Filipina untuk perak (3:37.75s) dan Thailand menyambar gangsa (3:39.29s).

Bagi saingan padang, Mohamad Eizlan Dahalan merangkul gangsa acara lompat tinggi lelaki dengan catatan 2.15m.

Bukan sahaja memenangi emas, wakil Thailand, Tawan Kaeodam mencuri tumpuan apabila meleburkan rekod temasya setinggi 2.24m dikongsi bersama tiga jaguh negara, Loo Kum Zee (edisi 1995) dan Nauraj Sigh Randhawa serta Lee Hup Wei (edisi 2017) dengan catatan baharu, 2.27m.

Atlet Vietnam, Duc Anh Vu memperoleh perak selepas merekodkan 2.17m. – BERNAMA


KPDN P.Pinang rampas 22,840 liter diesel bersubsidi cuba diseleweng

BUKIT MERTAJAM: Kementerian Perdagangan Dalam Negeri dan Kos Sara Hidup (KPDN) Pulau Pinang menumpaskan sindiket penyelewengan minyak diesel bersubsidi dengan merampas sebuah tangki berisi 22,840 liter bahan api itu yang dianggar bernilai RM50,000 dalam serbuan, semalam.

Ketua Pegawai Penguat Kuasa negeri, A. Mogan berkata, Ops Tapis pada 4 petang itu menyerbu kawasan stor tidak berlesen di Permatang Pauh, di sini dan membongkar kegiatan berkenaan yang didapati beroperasi sejak sebulan lepas.

“Bertindak hasil risikan dan maklumat sejak seminggu lepas, KPDN Pulau Pinang mengesan pergerakan sebuah kepala lori yang mengisi diesel bersubsidi di beberapa stesen minyak di sekitar kawasan negeri ini sebelum membawa bahan api ke kawasan stor tersebut.

“Pasukan penguat kuasa yang mengekori lori itu mendapati pemandunya telah memindahkan sejumlah diesel dari tangki lori tersebut ke sebuah tangki yang berisi lebih 21,000 liter bahan api tersebut di situ (stor). Terdapat dua tangki di situ namun satu lagi kosong,” katanya di sini hari ini.

Beliau berkata pihaknya menahan pemandu lori berusia 30-an itu dan hasil siasatan, dia mendakwa melakukan empat hingga enam perjalanan setiap hari untuk membeli diesel bersubsidi yang mampu mengumpul hingga 6,000 liter bahan api tersebut ke dalam tangki di kawasan stor itu.

Mogan berkata, sindiket itu akan mengumpul diesel bersubsidi selama tiga hingga empat hari sehingga tangki di kawasan stor berkenaan penuh sebelum membawa keluar bahan api itu dari situ bagi dijual kepada pembeli sekali gus mengaut keuntungan 30 sen bagi setiap liter atau RM6,000 hingga RM7,000 untuk setiap tangki yang berjaya dijual.

Beliau berkata, stor yang terletak di lokasi dikelilingi sawah dan jauh dari jalan utama itu disewa pada kadar RM3,000 sebulan malah stor itu juga ditutup rapi termasuk pintu utamanya hanya boleh dimasuki dengan menggunakan alat kawalan jauh dikawal sindiket berkenaan.

“Semasa menjalankan risikan, pasukan penguat kuasa turut menggunakan dron untuk melihat dalam kawasan stor kerana terdapat pergerakan mencurigakan sebelum bertindak mengekori kepala lori tersebut. Menurut pemandu lori itu, bagi setiap perjalanan dia mampu mengisi tangki (kepala lori) yang telah diubah suai hingga 1,000 liter diesel bersubsidi.

“Modus operandi sindiket ini sangat licik kerana menjadikan kawasan stor yang dikelilingi sawah dan dipercayai sebelum ini merupakan tempat menyimpan baja bagi mengelak dikesan pihak berkuasa malah sindiket itu dipercayai mampu mengaut keuntungan sehingga lebih RM30,000,” katanya.

Menurut Mogan, pihaknya menyita diesel bersubsidi, kepala lori, tangki, motor pam dan satu telefon bimbit yang kesemuanya dianggar bernilai RM95,406 untuk siasatan lanjut mengikut Akta Kawalan Bekalan 1961. – BERNAMA


GRS-DAP bincang komitmen kerjasama dalam kerajaan perpaduan

KOTA KINABALU: Ketua Menteri Sabah, Datuk Seri Hajiji Noor dan Setiausaha Agung DAP, Anthony Loke, mengadakan perbincangan menyentuh pelbagai perkara termasuk komitmen kerjasama dalam kerajaan perpaduan.

Pertemuan di sebuah hotel di Kuala Lumpur hari ini turut disertai Ahli Parlimen Kota Kinabalu yang juga Ahli Jawatankuasa DAP, Sabah, Chan Foong Hin.

Jabatan Ketua Menteri Sabah, dalam kenyataan, memaklumkan turut menyertai Hajiji, yang juga Pengerusi Gabungan Rakyat Sabah (GRS), dalam pertemuan itu ialah Timbalan Ketua Menteri, Datuk Seri Dr Jeffrey Kitingan dan Ahli Parlimen Tawau, Lo Su Fui.

Semalam, Loke dan Chan turut menyertai rombongan Hajiji mengadakan pertemuan dengan Perdana Menteri, Datuk Seri Anwar Ibrahim di Putrajaya.

GRS terdiri daripada parti Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO). – BERNAMA


Hanya orang tak berakal nafi fakta JDT peneraju bola sepak Malaysia – TMJ

TIDAK dapat disangkalkan lagi bahawa nama kelab bola sepak Johor Darul Takzim (JDT) dalam arena sukan semakin dikenali dunia.

Perihal ini kerana kejayaan demi kejayaan dilakar terus oleh pasukan terbabit yang nyata menjadi tumpuan para penyokong bola sepak di tanah air ini.

Menjelang saingan musim 2023, pemilik Johor Darul Takzim (JDT), Tunku Mahkota Johor (TMJ) Tunku Ismail Sultan Ibrahim, berkongsi visi dan misi skuad Harimau Selatan.

Menurut TMJ, pendekatan pasukan JDT pada kali ini berlainan kerana ‘no more story line’ baik di dalam mahupun luar padang.

“Hanya orang yang tidak berakal sahaja yang menafikan dan tidak boleh menerima fakta iaitu kami adalah peneraju bola sepak tanah air.

“Pada era yang baharu ini, pendekatan kami lain. Di dalam dan di luar padang. ‘No more story line’.

“Semua benda yang kami akan lakukan dengan pendekatan lebih ‘short, sharp, simple, and class’ tahun ini adalah tahun di mana kami akan ‘elevate the game’,” tulisnya menerusi hantaran di Facebook rasmi kelab JDT.

Untuk rekod, skuad Harimau Selatan akan memulakan kempen musim 2023 dengan perlawanan Piala Sumbangsih menentang Terengganu FC (TFC) di Stadium Sultan Ibrahim pada 24 Februari ini.

Author

Diyana Rahip

View all posts

View all posts


Kerajaan tiada konflik kepentingan dalam permohonan pengampunan diraja buat Najib – Anwar

SHAH ALAM: Tiada konflik kepentingan bagi kerajaan, susulan keputusan UMNO yang berhasrat mempersembahkan permohonan kepada Yang di-Pertuan Agong bagi memberi pertimbangan pengampunan kepada bekas presidennya Datuk Seri Najib Tun Razak, kata Perdana Menteri Datuk Seri Anwar Ibrahim.

Beliau berkata perkara berkenaan tidak seharusnya berbangkit memandangkan proses permohonan pengampunan dibenarkan untuk dibuat oleh sesiapa sahaja, selain semua pihak perlu patuh kepada peraturan dan syarat yang ditetapkan.

“Walaupun melalui proses, dan saya ada dalam proses itu, namun akhirnya soal penganugerahan pingat dan pengampunan – itu wewenang dan budi bicara Yang di-Pertuan Agong, dan tidak perlu dibahas secara awam kerana proses itu mesti dilalui,” katanya kepada media selepas melancarkan Program Rights To The City: Kita Untuk Kita (K2K) di Pangsapuri PPR Kampung Baru Hicom, di sini hari ini.

Anwar berkata, adalah terlalu awal untuk beliau memberikan sebarang ulasan mengenai perkara itu memandangkan tiada sebarang kertas atau proses yang dilaksanakan setakat ini untuk permohonan berkenaan, selain keputusan yang dibuat di peringkat UMNO.

“Saya tidak mahu menghalang sesiapa dalam perkara itu, tetapi apa sahaja proses di mahkamah adalah amat bebas, ia perlu dipatuhi dan dihormati. Akhirnya apa sahaja keputusan, ia adalah kuasa mutlak Yang di-Pertuan Agong semata-mata,” katanya.

Sementara itu Anwar yang juga Menteri Kewangan membidas kenyataan yang dibuat Presiden Bersatu, Tan Sri Muhyiddin Yassin yang mengecam beliau kerana mahu berunding dengan China berhubung wilayah Malaysia.

“Masalah sekarang, beliau tidak baca kenyataan saya bahawa kita akan teruskan projek cari gali Petronas (di kawasan Laut China Selatan). Tiada langsung saya sebut nak tolak ansur, dan ini yang saya sampaikan kepada negara China yang tidak dilakukan oleh beliau,” katanya.

“Secara konsisten saya sebut cari gali oleh Petronas tetap diteruskan di kawasan yang kita percaya sebagai kawasan kita, tetapi sekarang China cakap tidak, ini kawasan bertindih. Saya kata OK.. boleh bincang,” katanya. – BERNAMA


KPDN akan bertemu syarikat telekomunikasi bincang kualiti perkhidmatan

KLUANG: Kementerian Perdagangan Dalam Negeri dan Kos Sara Hidup (KPDN) akan mengadakan pertemuan dengan semua syarikat telekomunikasi negara, minggu depan bagi membincangkan mengenai kualiti perkhidmatan yang diberikan kepada pelanggan mereka ketika ini.

Menterinya, Datuk Seri Salahuddin Ayub berkata, langkah itu dibuat susulan KPDN kerap menerima aduan daripada pengguna bukan sahaja di luar bandar tetapi juga di kawasan bandar mengenai kesukaran mendapatkan akses capaian Internet dan gangguan talian tetap.

“Misal saya, pelanggan sebuah syarikat lebih 20 tahun, tetapi gangguan dari segi panggilan kita terima, bila bercakap talian terputus. Kemudian kita ditawarkan dengan Wifi tidak bermutu, pakai panggilan WhatsApp pun sama juga.

Ini menunjukkan ia tidak sepadan dengan pakej yang ditawarkan itu dengan yang kita bayar, apabila kita lewat bayar sedikit mereka akan potong talian kita, padahal kita ini pelanggan setia. Mereka perlu jawab persoalan dan aduan yang rakyat buat ini. Saya harap perkara ini dapat kita selesaikan dalam masa terdekat,” katanya.

Beliau berkata demikian pada sidang media selepas melawat mangsa banjir di pusat pemindahan sementara (PPS) Pusat Latihan Jabatan Kemajuan Orang Asli di sini, hari ini.

Berhubung perkhidmatan Touch ‘n Go (TNG), Salahuddin berkata KPDN memberi tempoh kepada syarikat pengendali TNG sehingga awal Mac depan bagi menyelesaikan beberapa aduan yang dibangkitkan pengguna, sebelum ini.

Ahli Parlimen Pulai itu berkata, tempoh yang diberikan itu relevan untuk pihak syarikat pengendali memperbaiki sistem sedia ada, sebelum mereka dipanggil semula untuk dikenakan tindakan sekiranya tiada perubahan dibuat dalam tempoh yang diberikan.

“Saya sangat prihatin dengan isu kad NFC (Komunikasi Medan Dekat) TNG RM10 yang sukar didapati (di pasaran) tetapi harga RM40 ada pula. Saya telah minta pihak TNG buat (penjualan) lambakan segera terutama di stesen minyak lebuh raya atau di tempat yang perlu.

Saya akan tinjau dalam perjalanan balik ini atau tiga hingga empat hari ini dengan singgah di mana-mana dan saya akan tanya ada tidak stok kad itu kerana semua pihak kena menyenangkan rakyat bukan susahkan rakyat dan rakyat amat memerlukan (kad itu),” katanya.

Menurut beliau, KPDN pada masa sama mengalu-alukan sebarang aduan berhubung kegiatan penjualan kad NFC di pasaran pada harga berlipat kali ganda oleh individu tidak bertanggungjawab.

Kad NFC membolehkan pengguna membuat tambah nilai pada bila-bila masa dan di mana-mana menggunakan aplikasi TNG eWallet yang terdapat di peranti mudah alih selain, pengguna tidak dikenakan sebarang surcaj apabila tambah nilai dilakukan. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Justin raih gelaran juara keempat di Cabaran Antarabangsa Uganda

KUALA LUMPUR: Bintang badminton dalam pembikinan, Justin Hoh mencipta sensasi meraih gelaran juara keempatnya, selepas muncul johan dalam acara perseorangan lelaki Kejohanan Cabaran Antarabangsa Uganda 2023, pada Ahad.

Pada aksi final berlangsung di Arena MTN Kampala itu, Justin yang mula disenaraikan dalam skuad senior November lepas, mudah menewaskan pemain ranking ke-396 dari India, Kanishq M dengan keputusan 21-8, 21-12.

Kejayaan tersebut sekali gus menyaksikan pemain berusia 18 tahun di ranking ke-111 dunia itu menambah koleksi kejuaraan dalam karier seniornya, selepas menjuarai Bonn International 2022 di Jerman, Terbuka Croatia pada Jun lepas serta Cabaran Antarabangsa Malaysia di Ipoh, Perak pada Disember lepas.

Sementara itu, dalam aksi perseorangan wanita, K Letshanaa turut melakar kejayaan selepas mengatasi pemain Turkiye, Neslihan Yigit 21-11, 21-8.

Keputusan dilakar pemain berusia 19 tahun itu menyaksikan beliau meraih kejuaraan antarabangsa pertamanya untuk tahun ini.- BERNAMA

Authors

View all posts

View all posts


Baca label dahulu sebelum beli produk kecantikan – Dynas Mokhtar

BUKIT JELUTONG: Masih ramai wanita yang tidak memiliki kesedaran tentang kandungan dalam sesuatu produk kecantikan atau kesihatan yang digunakan mereka.

Mereka tidak ambil tahu atau peduli fungsi bahan yang dimasukkan dalam produk sehinggalah menerima kesan atau implikasi terhadap tubuh badan mereka.

Biasanya sudah terhantuk, baharulah tengadah, sebagai contoh apabila berlaku keguguran rambut yang banyak baharulah mula baca label apa isi kandungan pada botol.

Pelakon terkenal yang juga ahli perniagaan, Dynas Mokhtar atau nama penuhnya Wan Intan Edrinas Wan Mokhtar berkata, pengguna biasanya hanya menitikberatkan fungsi produk untuk menyelesaikan masalah mereka tanpa mengambil tahu keselamatan kandungan produk.

“Sebagai contoh ramai yang tidak tahu silikon dalam syampu yang buatkan rambut lembut tetapi penggunaan lama menyebabkan rambut gugur dan rosak.

“Sebab itu, dalam produk syampu keluaran terbaharu kami, Wellsen X Dynas, kami tidak menggunakan bahan kimia sebaliknya menggunakan sepenuhnya bahan organik dan juga Aqua Cell yang beri kelembapan 48 jam sertai atasi isu keguguran.

“Keguguran berlaku kerana isu kelumumur dan dengan syampu ini ia mampu beri solusi segera kepada masalah kulit kepala. Sejujurnya objektif kami bukanlah untuk berniaga semata-mata tetapi beri kesedaran kepada pengguna.

“Anda perlu tahu apa yang anda letak di atas kepala sama seperti apa yang anda makan, kerana kesannya mungkin bukan masa sekarang tetapi akan datang,” katanya kepada media.

Beliau berkata demikian pada majlis pelancaran syampu Wellsen X Dynas yang boleh didapati di platform e dagang seperti Shoppee, Lazada dan Instagram.

Turut hadir merasmikan majlis, Pengarah Eksekutif WeGlobe Marketing Sdn. Bhd, Seng Sin Mon yang mewarisi empayar Wellsen.

Antara rakan selebriti yang juga rakan baik Dynas yang hadir, Sazzy Falak, Aishah Sinclair, Daphne Iking, Yasmin Hani dan Atilia Haron.

Untuk pengetahuan, produk syampu Wellsen X Dynas menggunakan bahan organik Chamomile yang menjadikan kulit kepala berasa sejuk dan nyaman, serta minyak esensial pudina yang memulihkan folikel rambut.

Author

Tun Puteh Wanti

View all posts

View all posts


Amaran hujan sangat lebat berterusan tahap bahaya di Pahang, Johor hingga Isnin

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya di Pahang dan Johor sehingga Isnin ini (30 Januari).

MetMalaysia dalam satu kenyataan memaklumkan daerah yang terlibat di Pahang adalah Rompin manakala Johor melibatkan Mersing dan Kota Tinggi.

Dalam kenyataan sama MetMalaysia turut memaklumkan hujan lebat berterusan tahap buruk diramalkan berlaku sehingga Isnin ini di Kelantan, Terengganu, Pahang dan Johor.

Di Kelantan ia melibatkan Tumpat, Pasir Mas, Kota Bharu, Bachok dan Pasir Puteh; Pahang (Kuantan dan Pekan) manakala Johor (Segamat, Kluang, Kulai dan Johor Bahru).

Selain itu, hujan berterusan tahap waspada diramalkan berlaku di Kelantan melibatkan Jeli, Tanah Merah, Machang dan Kuala Krai; Pahang (Jerantut dan Maran) dan Johor (Tangkak, Muar, Batu Pahat dan Pontian) sehingga Isnin ini.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


NDC intai pasaran Kanada, Singapura

CHERAS: Pertaruhan dua sahabat lelaki yang menyertai dunia perniagaan kosmetik wanita dengan jenama Nie Dior Cosmetic (NDC) ternyata berhasil.

Dengan pelaburan sendiri sebanyak RM300,000 bagi menghasilkan lapan produk kecantikan, terbukti kini boleh menempa pasaran luar negara.

Pengasas bersama, Muhammad Mustakim Lokman Hakim dan Zamzuri Mohamad berkata, nama Nie Dior ini adalah slang bahasa Pantai Timur yang bermaksud ‘ini dia’ merupakan jenama mudah diingati.

“Produk NDC terdiri daripada serbuk minuman untuk menyingkirkan lemak, pemutih, tiga jenis warna lipstik, krim rawatan kulit dan sabun rawatan kulit.

“Uniknya produk NDC ini sudah lulus pensijilan MeSTI selepas dua tahun penyelidikan.

“Kami sasarkan 3,000 stokis, ketika ini ada 30 stokis dan 150 ejen. Ini salah satu cara yang diberikan oleh NDC untuk memberi peluang rakyat menjana pendapatan selepas dua tahun pandemik.

“Kini jualan meningkat hampir RM100,000 sebulan walaupun baharu sahaja dilancarkan pada Hari Raya Aidilfitri lalu.

“Lipstik NDC Korea dan Paris paling laris dan kini kami sedang intai untuk masuk pasaran Kanada dan Singapura,” katanya kepada MEDIA VARIASI.

Orang ramai yang mahu menyertai program usahawan NDC boleh layari Instagram nie_diorcosmetichq.

Author

Tun Puteh Wanti

View all posts

View all posts


‘Bella tak pernah diberi makan cili, najis atau disimbah air panas’ – Siti Bainun

KUALA LUMPUR: Pengasas Rumah Bonda, Siti Bainun Ahd Razali hari ini memberitahu Mahkamah Sesyen bahawa kejadian remaja perempuan sindrom Down yang dikenali sebagai Bella disuruh makan cili dan najis selain diikat, disimbah air panas serta ditekap dengan kuali panas tidak pernah berlaku.

Menurut Siti Bainun, 31, keterangan saksi pendakwaan kelima, Yasmin Nahar Mahmood yang juga bekas penghuni Rumah Bonda itu adalah tuduhan palsu terhadapnya.

Ketika pemeriksaan utama, peguam, Mohammad Farhan Maaruf meminta Siti Bainun yang juga orang kena tuduh (OKT) untuk menceritakan kepada mahkamah kejadian yang dianggap sebagai tuduhan.

“Tak ada sebab saya nak buat kepada Bella dan kenapa Bella? Bella tak pernah susahkan saya walaupun sekali. Saya tidak perlu buat pada Bella dan bukan juga pada yang lain termasuk Yasmin, walaupun dia (Yasmin) paling banyak memeningkan saya hampir setiap hari,” katanya seperti dilapor Berita Harian hari ini.

Siti Bainun turut menyatakan bahawa dia tidak pernah mengarahkan Yasmin supaya menganiaya Bella atau menyuruhnya menyimbah air panas terhadap remaja terbabit.

Untuk rekod, pada 14 April 2022, Yasmin dalam keterangannya kepada mahkamah memberitahu Bella diberi makan 20 biji cili padi selama beberapa kali seminggu oleh Siti Bainun.

Menurut keterangannya, Bella juga dimarah dan diugut diberi air panas jika tidak mendengar cakap, selain ditendang di perut jika menjerit kuat ketika diberi suntikan picagari.

Terdahulu, Mahkamah Sesyen memerintahkan Siti Bainun membela diri atas dua pertuduhan mengabai dan menganiaya Bella, 13, sehingga mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Siti Bainun berdepan hukuman maksimum penjara 20 tahun atau denda RM50,000 atau kedua-duanya jika sabit kesalahan mengikut Seksyen 31(1) (a) Akta Kanak-Kanak 2001.

Author

Diyana Rahip

View all posts

View all posts


Ismail Sabri dilihat tiba di Hotel St Regis

KUALA LUMPUR: Pertemuan pemimpin Barisan Nasional (BN) dan Perikatan Nasional (PN) di Hotel St Regis menjadi tumpuan pihak media pada Rabu.

Presiden Gerakan iaitu parti komponen PN, Datuk Dr Dominic Lau dilihat memasuki hotel berkenaan sekitar jam 2.40 petang, sementara Naib Presiden UMNO iaitu parti komponen BN, Datuk Seri Ismail Sabri Yaakob pula sekitar jam 3 petang.

Menurut sumber dalaman, Pengerusi PN, Tan Sri Muhyiddin Yassin dilaporkan akan bertemu beberapa pemimpin politik daripada BN di hotel itu.

Sumber maklumat menyatakan pertemuan itu supaya pemimpin BN dapat mendengar cadangan daripada PN mengenai kerajaan perpaduan.

Author

Faridah Amiratul

View all posts

View all posts


Kerajaan batal projek lapangan terbang Tioman

CYBERJAYA: Kabinet memutuskan untuk tidak meneruskan rancangan pembinaan lapangan terbang baru di Pulau Tioman, yang mana 76 peratus tapak projek, atau 65.77 hektar, akan melibatkan tanah tambak.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata keputusan tu selari dengan misi kementerian yang mengutamakan pemeliharaan, pemuliharaan dan penggunaan sumber asli dan alam sekitar secara optimum dan bertanggungjawab.

Dia berkata 1,412 maklum balas awam telah diterima berhubung laporan penilaian impak alam sekitar (EIA) projek itu, yang dipamerkan bermula 21 Jun hingga 21 Julai lalu.

“Susulan Mesyuarat Jawatankuasa Teknikal EIA (EIATRC) yang telah diadakan pada 9 Ogos 2023, kementerian mendapati cadangan lapangan terbang baru berpotensi untuk memberikan impak negatif yang sangat ketara kepada kualiti alam sekitar khususnya kepada penerima sensitif (sensitive receptor) di sekitar Pulau Tioman termasuklah ekologi marin sekiranya diteruskan.

“Walaupun hasrat pembinaan lapangan terbang baru adalah untuk menarik lebih ramai pelancong, pembinaan lapangan terbang baru tersebut akan merosakkan tarikan semula jadi Pulau Tioman yang akan membawa kepada pelancongan yang tidak mampan,” katanya dalam kenyataan hari ini.

Dia berkata Pulau Tioman adalah kawasan perlindungan marin selain menempatkan hutan hujan asli, serta menjadi rizab hidupan liar.

“Keputusan ini juga secara tidak langsung mencerminkan usaha kerajaan dalam mengimbangi kepesatan pembangunan dengan kelestarian alam sekitar demi mencapai kemampanan dan menjamin kesejahteraan negara,” katanya lagi.

Projek pembinaan lapangan terbang baru itu mula disuarakan sejak akhir 2000-an. Ia dicadangkan oleh sebuah usaha sama antara Tioman Hill Resort Sdn Bhd milik Berjaya Group dan sebuah syarikat yang dikaitkan dengan kerabat diraja Pahang.

Beberapa tahun kebelakangan ini, projek itu dimasukkan dalam beberapa rancangan pembangunan pusat dan negeri. Namun, laporan EIA projek hanya siap awal tahun ini.

Jika projek itu diteruskan, ia akan menyebabkan perubahan drastik sempadan taman marin Tioman dan menjejaskan kehidupan mereka yang tinggal di dua kampung berdekatan lapangan terbang. – Malaysiakini

Authors

Media Variasi

View all posts

Diyana Rahip

View all posts

View all posts

View all posts


Ribut politik tidak jejas jualan peruncitan – MYDIN

KUALA LUMPUR: Ribut politik ketika ini, tidak menjejaskan ekonomi negara khususnya jualan peruncitan.

Pengarah Urusan Mydin Mohamed Holdings Berhad (Mydin), Datuk Wira Dr Ameer Ali Mydin mengesahkan perkara itu ketika diminta mengulas isu kegawatan politik yang boleh beri kesan kepada ekonomi.

Meskipun wujud banyak polemik dalam politik menjelang Pilihan Raya Umum Ke-15 (PRU15), tidak lama lagi, beliau berpendirian sektor ekonomi masih berlangsung dengan baik.

“Keadaan politik yang tidak menentu, tahap keyakinan kepada badan kehakiman bagaimanapun isu itu tidak menjejaskan pelaburan asing.

“Ketika ini ia tidak beri kesan kepada jualan barangan asas,” katanya ketika dihubungi MEDIA VARIASI.

Ketika ditanya mengenai kenaikan harga roti yang mendadak dipercayai sejurus isu ketegangan politik baru-baru ini, Ameer berkata, harga tepung di seluruh dunia naik menyebabkan Malaysia yang juga pengimport bekalan tepung gandum turut terkesan.

“Harga tepung seluruh dunia memang dah naik mendadak, di Malaysia pun dah naik sebanyak 50 peratus. Jadi, patutnya harga roti pun naik.

“Bagaimanapun, apa yang kita harap, apabila harga tepung dunia turun, di Malaysia pun turut turun, dan harga roti pun turun.

“Jangan pula, harga tepung turun, harga roti tak turun,” katanya.

sumber foto : Facebook Ameer Ali Mydin

Author

Fhatihah Zakinan

View all posts

View all posts


JDT lebur rekod tanpa kalah Selangor di bawah Cheng Hoe

KUALA LUMPUR: Rekod kebal Selangor FC dalam saingan Liga Super di bawah kendalian Tan Cheng Hoe, berjaya dileburkan oleh juara bertahan Johor Darul Ta’zim (JDT) dengan kemenangan bergaya 4-0 di hadapan 14,400 penyokong pada malam tadi.

Walaupun aksi di Stadium Majlis Bandaraya Petaling Jaya (MBPJ) itu bermula perlahan apabila kedua-dua pasukan gagal memecahkan kebuntuan pada babak pertama, skuad Harimau Selatan mula mengaum menerusi jaringan pemain import dari Sepanyol, Juan Muniz pada minit ke-55.

Anak buah Solari Esteban terus mengganas apabila melebarkan jurang jaringan menerusi pemain import dari, Brazil Diogo Luis Santos dan pemain import dari Argentina, Fernando Forestieri kedua-duanya melalui rembatan dari dalam kotak penalti masing-masing pada minit ke-66 dan ke-77.

JDT terus mengasak kubu lawan dan berhasil mendapatkan jaringan keempat apabila Fernando  meledak jaringan peribadi kedua pada minit ke-82 untuk terus mengekalkan pasukannya di persada Liga Super dengan 15 mata penuh, setakat ini.

Ini merupakan kekalahan pertama skuad Gergasi Merah dalam Liga Super sejak Cheng Hoe mula membimbing pasukan itu bermula September lepas, apabila meraih masing-masing tiga kemenangan dan satu seri pada musim lepas dan musim ini.

Sementara itu, ketiadaan Ketua Jurulatih Datuk Ong Kim Swee akibat digantung selepas menerima kad merah dalam perlawanan sebelumnya, tidak menjejaskan rentak Sabah FC membenam Penang FC 5-2 pada aksi yang dramatik di Stadium Likas, Kota Kinabalu.

Pengadil perlawanan, Zulkarnain Zakaria menjadi tumpuan apabila memberikan empat sepakan penalti dalam perlawanan malam tadi.

Sabah yang turun di bawah kendalian penolong ketua jurulatih Rastislav Bozik, membuka jaringan seawal minit ketiga setelah ketua pasukan Park Tae-su menanduk masuk bola hasil sepakan sudut, namun Penang pantas menyamakan kedudukan menerusi jaringan penyerang import Lubnan Hassan Saad, lima minit kemudian.

Babak akhir separuh masa pertama panas apabila Zulkarnain memberikan sepakan penalti kepada Sabah selepas penyerang kebangsaan, Darren Lok dikasari penjaga gol Penang, Khatul Anuar Md Jalil. Darren tenang menyudahkan sepakan penalti itu pada minit ke-45.

Bersambung separuh masa kedua, pertahanan kiri kebangsaan Daniel Ting menghadiahkan jaringan ketiga skuad Sang Badak apabila menyudahkan permainan cantik hantaran pendek antara pemain Sabah pada minit ke-55, manakala Tae-su yang mesra dengan panggilan “Karim” menyudahkan hantaran lintang dengan rembatan cantik lima minit kemudian.

Minit-minit akhir perlawanan menyaksikan Zulkarnain sekali lagi memberikan sepakan penalti, kali ini kepada Penang selepas Adriano Narcizo dikasari Mohd Amri Yahyah yang disudahkan sendiri pemain itu selepas pada masa tambahan (90+1).

Kehangatan babak akhir perlawanan tidak terhenti setakat itu, apabila Zulkarnain memberi satu lagi sepakan penalti kepada Sabah kerana Irfan Fazail dikasari Zaw Min Tun, namun sepakan penalti Gabriel Peres terkena palang pada masa tambahan (90+11).

Zulkarnain kemudian memberikan sepakan penalti keempat malam tadi, sekali lagi kepada Sabah setelah Rizal Ghazali dijatuhkan Rafael Vitor dalam kotak penalti, dan Rizal tenang menyudahkan sepakan penalti itu pada masa tambahan (90+12).

Di Stadium Stadium Sultan Muhammad ke-IV, Kota Bharu, Kelantan FC berjaya bangkit dari ketinggalan dua gol untuk mengikat Kuala Lumpur (KL) City FC 2-2.

Skuad “The City Boys” bermula garang apabila meledak jaringan menerusi Tchetche Kipre pada minit ke-11 dan Declan Lambert pada minit ke-34, namun Kelantan berjaya mencuri satu mata selepas D. Kenny Pallraj tertanduk masuk bola ke gawang sendiri pada minit ke-41, diikuti jaringan Mohamad Fazrul Amir Md Zaman pada masa kecederaan babak pertama.

Kedah Darul Aman (KDA) pula berjaya menewaskan Kuching City FC 3-0 di Stadium Darul Aman, Alor Setar.

Pemain pertahanan Mohd Akmal Md Zahir muncul wira skuad Sang Kenari, apabila berjaya meledak dua jaringan pada minit ke-28 dan ke-49, dengan Manuel Hidalgo menambah lagi jaringan pada minit ke-57. – BERNAMA